title: Los Angelesin satama

text: Los Angelesin satama työllisti vuonna 2014 suoraan 994 kaupungin työntekijää. Epäsuorasti, kaikki satamatoimijat huomioiden, sataman arvioitiin vuonna 2013 työllistävän satamassa ja lähialueilla 896 000 ihmistä, koko Kaliforniassa 1,2 miljoonaa ja koko Yhdysvalloissa 3,6 miljoonaa henkeä. Satama tuo Kalifornialle laskennallisesti noin kuuden miljardin ja koko Yhdysvalloille noin 23 miljardin dollarin verotulot vuosittain. Los Angelesin sataman nettotulot olivat vuonna 2014 noin 74,3 miljoonaa Yhdysvaltain dollaria.


title: Los Angelesin satama

text: Los Angelesin satama on Yhdysvaltain suurimpia satamia Etelä-Louisianan ja Houstonin satamien ohella; satamien keskinäinen suuruusjärjestys on vaihdellut vuodesta toiseen. Rotterdamin sataman satamalistauksen mukaan Los Angelesin satama oli vielä vuonna 2011 kokonaisrahdin perusteella Yhdysvaltain suurin ja koko maailman 17. suurin satama, mutta vuoden 2013 listalla Etelä-Lousiana oli ohittanut Los Angelesin, joka oli tippunut 20 suurimman joukosta. Vuonna 2013 Los Angelesin sataman kautta kulki 165,1 miljoonaa tonnia rahtia. Los Angelesin sataman läpi vuosittain kulkenut konttimäärä on kasvanut viimeisen 30 vuoden aikana vajaasta miljoonasta nykyiseen noin kahdeksaan miljoonaan konttiin. Vuonna 2007 alkanut finanssikriisi ja sitä seurannut taantuma laskivat hetkellisesti rahtiliikenteen määrää, eikä Los Angelesin satama ole onnistunut toipumaan taantumasta yhtä nopeasti kuin Yhdysvaltain muut satamat keskimäärin.


title: Los Angelesin satama

text: Kaikista Yhdysvaltain länsirannikolla kulkevista merikonteista Los Angelesin sataman osuus oli vuonna 2014 noin 39,8 %, koko maassa noin 19,3 %. Rahdin arvon perusteella Los Angelesin sataman tärkeimpiä kauppakumppaneita ovat Kiina ja Hongkong (vuonna 2014 noin 142 miljardia dollaria), Japani (39 miljardia dollaria), Etelä-Korea (16 miljardia dollaria), Taiwan (13 miljardia dollaria) ja Vietnam (13 miljardia dollaria). Aasian maat ovat Los Angelesin sataman ylivoimaisesti merkittävimpiä kauppakumppaneita, sillä vuonna 2014 lähes 90 % sataman rahdista kulki Aasiaan. Aasian jälkeen tärkeimpiä kauppakumppaneita ovat Oseanian valtiot, joiden osuus sataman kokonaisrahdista on noin 2 %. Sataman läpi kulkevista konteista noin kaksi kolmasosaa on saapuvia ja kolmasosa lähteviä, eli satamaan saapuu laivojen mukana enemmän rahtia kuin sieltä viedään laivoilla pois. Kokonaisrahdista vain noin 10,3 % kulkee Yhdysvaltain sisällä.


title: Los Angelesin satama

text: Vuonna 2014 sataman läpi kulki noin 117 600 ajoneuvoa. Satamasta tuodaan Yhdysvaltoihin konttimäärällä mitattuna eniten huonekaluja (vuonna 2014 noin 440 000 rahtikontillista), autonosia (noin 392 000 kontillista) ja vaatteita (noin 314 000 kontillista), maasta viedään paperia ja jätepaperia (noin 325 000 kontillista), eläinten ruokia (noin 181 000 kontillista) sekä metalliromua (noin 105 000 kontillista). Yhdysvaltain sisällä sataman kautta kulkee eniten (85,0 %) öljytuotteita.


title: Los Angelesin satama

text: Vuonna 2013 Los Angelesin sataman läpi kulki noin 430 000 matkustajaa. Määrä on laskenut selvästi vuoden 2005 huipputasosta, jolloin sataman läpi kulki vuosittain yli 1,2 miljoonaa matkustajaa. Vuosina 2007-2012 matkustajaliikenteen määrä romahti viidessä vuodessa kolmannekseen entisestään. Lasku kuitenkin pysähtyi vuonna 2013 ja matkustajamäärien uskotaan nousevan vuosina 2014-15 aikana noin 600 000 henkilöön.


title: Los Angelesin satama

text: Los Angelesin satamassa on kaksi matkustajaterminaalia. Terminaaleista pienempi Catalina Expressin käyttämä Catalina sea and air terminal, jonka yhteydessä on myös matkustustajille tarkoitettu Island Express -helikopterikenttä, josta lennetään sataman ja Catalina Islandin väliä. Isompi terminaali taas on useiden eri yhtiöiden käyttämä World Cruise Center.


title: Los Angelesin satama

text: Los Angelesin sataman turvallisuudesta vastaavat useat eri viranomaistahot. Liittovaltion viranomaisista satama-alueella työskentelevät muun muassa Homeland Security, rannikkovartiosto, Yhdysvaltain tulli ja rajavartiosto. Osavaltion ja paikallisten poliisilaitosten lisäksi satama-alueella toimii sataman oma poliisilaitos, Los Angelesin satamapoliisi, joka partioi varsinaisen sataman lisäksi satamaan liittyvillä alueilla.


title: Los Angelesin satama

text: Satama-alueen paloturvallisuudesta vastaa Los Angelesin palokunta (LAFD). LAFD:lla on satama-alueella yhteensä neljä paloasemaa, jotka sijaitsevat Wilmingtonissa, laituri 43:lla, kalasatamassa ja laitureilla 85-86. Paloasemilla on käytössään yhteensä viisi palovenettä, joihin kuuluu vuonna 2003 hankittu "Warner Lawrence", joka on yksi maailman tehokkaimmista paloveneistä.


title: Los Angelesin satama

text: Los Angelesin satamassa on tapahtunut suuronnettomuus viimeksi vuonna 1976, jolloin "SS Sansinena" -öljytankkeri räjähti ja tappoi yhdeksän ihmistä.


title: Los Angelesin satama

text: Los Angelesin satama aiheuttaa suuren kokonsa takia suuria ympäristöongelmia. South Coast Air Quality Management Districtin vuonna 2006 tehdyn arvion mukaan Los Angelesin ja Long Beachin satamat muodostivat tuolloin Etelä-Kalifornian suurimman yksittäisen saastuttajan. Arvion mukaan satamat tuottivat enemmän typpioksidia ja dieselistä vapautuvia haitallisia pienhiukkasia kuin kaikki Los Angelesin metropolialueen kuusi miljoonaa henkilöautoa yhteensä. California Air Resources Boardin mukaan sataman lähellä asuvien ihmisten riski sairastua syöpään oli alueen suurin.


title: Los Angelesin satama

text: Vielä 1920-luvulla Los Angeles tuotti 75 % kaikesta Kaliforniassa myydystä purkitetusta kalasta ja kaupungin kalasäilyketeollisuus työllisti tuhansia ihmisiä. Liikakalastus ja sataman aiheuttamat päästöt tuhosivat kuitenkin vähitellen alueen kalakannat ja lopettivat kaupungin kukoistavan kalateollisuuden. Satama-alueen jatkuva laajentuminen on myös jättänyt alleen lukuisia puistoja, kouluja ja muita julkisia tiloja.


title: Los Angelesin satama

text: Los Angelesin sataman aiheuttamia päästöjä mitataan neljällä tarkkailuasemalla, jotka sijaitsevat eri puolella satama-aluetta. Los Angelesin ja Long Beachin satamat hyväksyivät vuonna 2006 "San Pedro Bay Ports Clean Air Action Plan" (CAAP) -nimisen ohjelman, jonka tarkoituksena oli leikata satamien aiheuttamia päästöjä vähintään 45 prosenttia seuraavan viiden vuoden aikana. Yksi ohjelman merkittävimmistä päätöksistä oli kieltää porrastetusti vanhojen, saastuttavien kuorma-autojen käyttö satama-alueella. Tämän on arvioitu laskeneen satama-alueen kuorma-autojen aiheuttamia päästöjä yli 80 prosenttia. CAAP-hankkeen päätyttyä satamat tekivät uuden, päivitetyn CAAP-ohjelman, jolla satamat pyrkivät vähentämään satamien aiheuttamia päästöjä ja terveyshaittoja pitkällä aikavälillä.


title: Los Angelesin satama

text: CAAP-ohjelmat ovat vähentäneet huomattavasti sataman aiheuttamia päästöjä, mutta niiden haittapuolena ovat niiden aiheuttamat kustannukset sataman käyttäjille. Koska Kalifornian satamia koskeva ympäristönsuojelulainsäädäntö on tiukempaa kuin useimmissa muissa Yhdysvaltain ja Kanadan satamissa, on Los Angelesin satama joutunut nostamaan satamamaksuja, mikä on heikentänyt sataman kilpailukykyä muita satamia vastaan.


title: Flamingo Spa

text: Flamingo Spa sijaitsee Flamingon viihdekeskuksessa Vantaalla, kauppakeskus Jumbon yhteydessä. Kylpylä avattiin syyskuussa 2008.


title: Flamingo Spa

text: Kylpylän tiloissa toimivat perheille suunnattu vesipuisto sekä aikuisille suunnattu kylpylä- ja hoito-osasto. Kylpylän kokonaispinta-ala on noin 10 000 neliömetriä, josta altaiden osuus on noin 1 500 neliömetriä. Kylpylästä löytyy yhdeksän erilaista allasta, neljä liukumäkeä sekä kahdeksan erilaista saunaa. Lisäksi kylpylän tuotevalikoimaan kuuluu erilaisia rentoutus- ja hoitopalveluja.


title: Flamingo Spa

text: Flamingo Spahan kuuluvat myös lasten sisäseikkailupuisto Naurusaari sekä hoitokeskus Flamingo Day Spa, jotka on avattu vuonna 2012. Nämä palvelut sijaitsevat erillään kylpylätiloista Flamingon viihdekeskuksessa.


title: Flamingo Spa

text: Flamingo Spa on vuoden 2012 syyskuusta alkaen ollut Restel-ryhmän Rantasipi-ketjun partneri. Yrityksen virallinen markkinointinimi on Flamingo Spa Rantasipi Partner.


title: Flamingo Spa

text: Vesipuisto Flamingo on suunniteltu eteläamerikkalaisten muinaiskulttuurien teemalla. Vesipuistosta löytyy neljä erilaista vesiliukumäkeä, joista pisin, Magic Maya -liukutunneli, on 152 metriä pitkä. Vesipuiston puolelta löytyy seitsemän allasta: muut altaat yhdistävä suuri allas, 25-metrinen kuntouimareille tarkoitettu allas, vastavirtajoki, hyppyallas, jossa on kolme- ja viisimetriset hyppytornit, 34-asteinen suuri poreallas, matala lasten allas sekä poreallas, josta purkautuu säännöllisin väliajoin vettä ilmaan syöksevä keinotekoinen geysir. Vesipuiston ilman lämpötila on 32 astetta.


title: Flamingo Spa

text: Vesipuiston alueella sijaitsee allaskahvila Spa Cafe, joka palvelee myös kylpyläosaston puolella.


title: Flamingo Spa

text: Flamingo Kylpylän kylpylä- ja hoito-osasto on suunnattu aikuisille, ja sen ikäraja on 18 vuotta. Osasto on suunniteltu Paul Haslauerin ideologian pohjalta itämaisen teeman mukaiseksi. Osastolta löytyy kaksi allasta: 34-asteinen mineraalivesiallas sekä 37-asteinen lämminvesiallas. Saunoja on kuusi erilaista: noin 45-asteinen yrttisauna, noin 50-asteinen höyrysauna, kattokruunullinen kristallisauna, 80-asteinen suomalainen sauna, 60-asteinen biosauna sekä 80-asteinen, tervantuoksuinen perinnesauna. Lisäksi osastolta löytyvät lämmitetyt lepotilat, suolahuone sekä myllynratassuihku, joka kaataa vuoron perään kylmiä sekä lämpimiä vesiryöppyjä.


title: Flamingo Spa

text: Kylpylän palveluihin kuuluvat myös erilaiset kasvo- ja vartalohoidot, hieronnat, rentoutuspalvelut sekä joogat.


title: Flamingo Spa

text: Saaristomeriaiheinen Naurusaari on suunnattu lapsille. Sisäseikkailupuisto on suunniteltu yhteistyössä Lappsetin kanssa. Puistosta löytyvät monipuoliset leikkialueet sekä Xbox 360 -pelialue. Tilojen yhteiskoko on 500 neliömetriä.


title: Flamingo Spa

text: Day Spa tarjoaa hyvinvointipalveluja Flamingon viihdekeskuksessa. Hoitolan palveluihin kuuluvat erilaiset kasvo-, vartalo-, käsi- ja jalkahoidot, sokeroinnit, kestovärjäykset sekä joogat. Day Spa avattiin vuonna 2012.


title: Sekobileet

text: Sekobileet () on vuonna 1980 ensi-iltansa saanut yhdysvaltalainen komediaelokuva, jonka ohjasi Bill Persky. Elokuvan rooleissa nähdään Martin Mull, Tuesday Weld, Jennifer McAllister, Sally Kellerman, Bill Macy, Pamela Bellwood, Peter Bonerz ja Christopher Lee.


title: Sekobileet

text: "Sekobileet" perustuu Cyra McFaddenin romaaniin "The Serial: A Year in the Life of Marin County", joka julkaistiin vuonna 1977. Romaanin pohjalta Rich Eustis ja Michael Elias laativat elokuvan käsikirjoituksen. Sidney Beckerman toimi elokuvan tuottajana Paramount Picturesille, joka toimi myös elokuvan levittäjänä. Lalo Schifrin sävelsi elokuvaan musiikin. Elokuva kuvattiin Kalifornian Marinin piirikunnassa San Franciscossa, Tiburonissa, Mill Valleyssa ja Sausalitossa.


title: Sekobileet

text: "Sekobileet" sai ensi-iltansa Yhdysvalloissa 28. maaliskuuta vuonna 1980. Elokuva tuotti Yhdysvalloissa 9,9 miljoonaa dollaria. Elokuva julkaistiin DVD:lle vuonna 2008.


title: Sekobileet

text: "Video-oppaassa" vuodelta 1994 Bello Romano kutsuu "Sekobileitä" hauskaksi arkikomediaksi seksistä ja henkisestä valaistumisesta ja antaa sille kolme tähteä viidestä, mikä vastaa sanallista arviota ”hyvä”.


title: Pagué

text: Paguén piirikunnalla on ollut vuodesta 1995 lähtien autonominen asema, minkä ansiosta siellä on myös oma viiden vuoden välein vaaleilla valittava alueellinen parlamentti ja paikallishallitus. Paikallishallituksen ja siten myös koko Príncipen johdossa on vuodesta 2006 lähtien ollut UMPP-puolueen José Cassandra. São Tomé ja Príncipen perustuslaki suojelee Príncipen omaa hallitusta. Hallituksen pääasiallisena tehtävänä on toteuttaa ja tukea São Tomé ja Príncipen keskushallituksen hankkeita.


title: Pagué

text: Oheisessa taulukossa esitetyt Paguén piirikunnan väkiluvut pohjautuvat São Tomé ja Príncipen kansallisen tilastoinstituutin () tietoihin.


title: Superstrat

text: Superstrat on nimitys modifioiduille tai tehdasvalmisteisille sähkökitaroille, joiden yleinen rakenne ja ulkonäkö mukailee Fender Stratocaster mallia, mutta joissa rakennetta on modernisoitu ja muokattu.


title: Superstrat

text: Alun perin nimitys tarkoitti alkuperäisestä Fender-tyylisestä kitarasta muusikon haluamalla tavalla modifioitua instrumenttia, jossa runko ja kaula säilytettiin alkuperäisenä tai vain lievästi muokattuna. Tällaisen soittimen muokkasivat alkuperäisestä kitarasta esimerkiksi Van Halen -yhtyeen Edward Van Halen sekä Iron Maiden -yhtyeen Dave Murray.


title: Superstrat

text: Fender Stratocaster tai sen kopio on rakenteensa ansiosta suhteellisen helppo ja edullinen muokattava ja toisaalta vanhojakaan alkuperäisinstrumentteja ei vielä arvostettu ja keräilty soitintyypin syntyaikana siinä määrin kuin nykyisin.


title: Superstrat

text: Tyypillisisesti modifioitavia osia ovat olleet kaikki muut osat paitsi itse rungon muoto. Tavoitteena on ollut mikrofoinien voimakkaampi signaali, kitaran vireen parempi pysyvyys sekä usein kevyempi soitettavuus ja myös luotettavuus lavakäytössä.


title: Superstrat

text: Kitaramallin läpimurto tapahtui 1980-luvulla heavy metalin tehdessä kaupallisen läpimurron. Tällöin valmistajat toivat markkinoille kitaroita, jotka mukailivat alkuperäistä ajatusta ja niissä oli pyritty ottamaan huomioon muusikoiden alkuperäisinstrumenteissa havaitsemat puutteet sekä musiikin vaatimukset.


title: Superstrat

text: Superstrat-kitarassa on tyypillisesti ns. lukkovibrakampi sekä voimakkaan signaalin antavat joko aktiiviset tai passiiviset humbucker-mikrofonit. Kaula ja otelauta on tehty nopeaan soittamiseen soveltuvaksi ja yleisesti soittoergonomia on pyritty saamaan hyväksi. Soitin ei muotoilultaan ole radikaali vaan mukailee Fenderin luomaa tyyliä, mutta kaupallisista ja tekijänoikeus-syistä kitaroissa on tunnusomaisia piirteitä. Soittimen materiaaleissa voi olla perinteisestä poikkeavia ratkaisuja kuten komposiittimateriaalien käyttö.


title: Superstrat

text: Tehdasvalmisteisten superstrat-kitaroiden valmistajia ovat esimerkiksi Ibanez, Kramer, Jackson ja ESP.Viitteet


title: Troijan naiset

text:
Troijan naiset () on Euripideen kirjoittama antiikin kreikkalainen tragedia.
Näytelmä kertoo Troijan naisten kohtaloista ja tunteista Troijan sodan jälkeen, kun kreikkalaiset ovat vallanneet ja tuhonneet kaupungin ja surmanneet heidän miehensä. Näytelmä kirjoitettiin peloponnesolaissodan aikana ja sitä on usein pidetty kirjailijansa sodanvastaisena puheenvuorona juuri aiemmin tapahtuneen Meloksen saaren valtauksen verisen lopun johdosta.


title: Troijan naiset

text: "Troijan naiset" esitettiin ensimmäisen kerran Ateenan Dionysia-juhlien näytelmäkilpailuissa vuonna 415 eaa. Euripides voitti näytelmällään tuolloin toisen palkinnon, häviten melko tuntemattomalle tragediakirjailija Ksenokleelle.


title: Troijan naiset

text: "Troijan naiset" oli kolmas osa Euripideen Troijan sotaa käsitelleestä trilogiasta. Näytelmätrilogian muut osat ja niiden yhteyteen kuulunut satyyrinäytelmä eivät ole säilyneet nykyaikaan. Trilogian ensimmäinen osa "Aleksandros" kertoi Troijan prinssi Pariksen tunnistamisesta. Hänet oli hylätty lapsena ja siksi hän oli kasvanut paimenten parissa. Aikuiseksi kasvettuaan hänet kuitenkin tunnistettiin prinssiksi.


title: Troijan naiset

text: Trilogian toinen osa "Palamedes" käsitteli Palamedeen muilta kreikkalaisilta saamaa huonoa kohtelua. Trilogiaan liittyi satyyrinäytelmä "Sisyfos". Trilogian osat eivät Euripideelle tyypillisesti liittyneet juonensa puolesta yhteen samoin kuin esimerkiksi Aiskhyloksen "Oresteian" osat.


title: Troijan naiset

text: Näytelmä saattaa liittyä peloponnesolaissodan muuttumiseen yhä verisemmäksi näytelmän kirjoittamisen aikoihin. Edellisenä vuonna, vuonna 416 eaa., tapahtuneen Meloksen valtauksen yhteydessä ateenalaiset olivat surmanneet kaikki saaren miespuoliset asukkaat ja ottaneet naiset sekä lapset orjiksi. Jo aiemmin vuonna 421 eaa. sama oli tapahtunut Skionessa; ja tätä ennen vuonna 427 eaa. Mytilenen asukkaat oli tuomittu kuolemaan, vaikka ateenalaiset peruivatkin päätöksensä viime hetkellä. Samaan vuoteen näytelmän ensiesityksen kanssa sijoittuvat myös hermien turmelemisen tapaus sekä ateenalaisten epäonnistunut Sisilian sotaretki, joka tosin tapahtui vasta näytelmän esittämisen jälkeen.


title: Troijan naiset

text: Näytelmän neljä troijalaista naista ovat samat jotka esiintyvät "Iliaan" viimeisessä kirjassa suremassa Hektorin kuolleen ruumiin äärellä. Hekabesta Euripides kirjoitti myöhemmin myös tälle omistetun näytelmän nimeltä "Hekabe".


title: Troijan naiset

text: "Troijan naiset" seuraa Troijan tunnettujen naisten kohtaloita sen jälkeen kun kreikkalaiset ovat tuhonneet kaupungin ja surmanneet heidän miehensä, ja ovat ottamassa heidät ja heidän henkiin jääneet perheenjäsenensä orjiksi.


title: Troijan naiset

text: Näytelmä kuitenkin alkaa Athenen ja Poseidonin keskustelulla siitä, kuinka he rankaisisivat pyhäinhäväistykseen syyllistyneitä kreikkalaisia. Nämä olivat nimittäin sallineet Aiaan riistää Troijan kuningas Priamoksen ja kuningatar Hekaben tyttären Kassandran Apollonin temppelistä. (Kreikkalaisessa perinteessä Aias myös raiskasi Kassandran, vaikkakaan Euripides ei ota tätä esille itse näytelmässä.)


title: Troijan naiset

text:
Näytelmän loppuosa kuvaa Troijan naisten kärsimyksiä, kun kreikkalaiset jakavat naisia toisilleen ja määräävät kuolemantuomioita näiden hengissä selvinneille miespuolisille perheenjäsenille. Kaikki alkaa siitä kun kreikkalaisten airut Talthybios saapuu kertomaan Hekabelle tämän omasta ja tämän lasten kohtalosta. Hekaben veisi mukanaan Odysseus, ja Kassandrasta puolestaan tulisi kreikkalaisten sotapäällikkö Agamemnonin jalkavaimo.
Kassandra, joka on mielipuolisuuden vallassa Apollonin langettaman kirouksen vuoksi, ilahtuu tästä uutisesta. Hän nimittäin kykenee näkemään tulevaan, vaikka kirouksen vuoksi kukaan ei uskokaan hänen ennustuksiaan: Kassandra näkee, että hänen ja Agamemnonin saavuttua Argokseen Agamemnonin katkeroitunut puoliso Klytaimnestra surmaisi heidät kummatkin ja tulisi itsekin myöhemmin surmatuksi (mikä on aiheena Aiskhyloksen "Oresteiassa"). Näin myös Agamemnonin perhe tulisi tuhoutumaan. Koska kukaan ei usko ennustusta, Kassandra viedään suunnitelman mukaisesti laivaan.


title: Troijan naiset

text:
Leskeksi jäänyt Andromakhe, surmatun Hektorin puoliso, saapuu. Hekabe saa tietää tältä, että hänen nuorin tyttärensä Polyksene on surmattu uhriksi Akhilleuksen haudalle. Andromakheen osaksi on tullut päätyä Akhilleuksen pojan Neoptolemoksen jalkavaimoksi. Vielä kauheampia uutisia Andromakhe saa, kun Talthybios ilmoittaa vastentahtoisesti, että kreikkalaiset ovat tuominneet tämän nuoren pojan Astyanaksin kuolemaan. Kreikkalaiset nimittäin pelkäsivät, että poika kostaisi isoksi kasvettuaan isänsä Hektorin puolesta, ja siksi tämä tultaisiin heittämään alas Troijan muureilta. Andromakhe valittaa:
Myös Helenan on määrä kärsiä, vaikkakaan hän ei varsinaisesti kuulu Troijan naisten joukkoon. Menelaos saapuu viedäkseen vaimonsa takaisin Kreikkaan, jossa tätä odottaisi kuolemaantuomio. Helena anoo Menelaokselta armoa ja koettaa taivutella tämän säästämään hänen henkensä. Katsojat tietävätkin, että Helenan kuuluisa kauneus tulisi lopulta saamaan Menelaoksen heltymään ja ottamaan tämän takaisin vaimokseen; tämä ilmenee muun muassa "Odysseiassa", missä Telemakhos kohtaa Helenan ja Menelaoksen Spartassa kymmenen vuotta sodan jälkeen.
Näytelmän lopussa Talthybios palaa kantaen kuolleen Astyanaksin ruumista Hektorin kilvellä. Andromakhen toiveena oli ollut haudata poikansa itse suorittaen troijalaisten tapojen mukaiset rituaalit, mutta hänet vienyt laiva oli jo lähtenyt. Talthybios antaa ruumiin Hekabelle, joka valmistaa pojanpoikansa ruumiin haudattavaksi ennen kuin hänetkin lopulta viedään laivaan.


title: Troijan naiset

text: Kautta koko näytelmän monet Troijan naisista valittavat heidät kasvattaneen maan kohtaloa. Esimerkiksi Hekabe kuvaa, kuinka Troija oli ollut hänen kotinsa koko hänen elämänsä ajan, ja lopulta hän joutuu vanhuksena näkemään kaupungin palavan ja hänen puolisonsa, lastensa sekä lastenlastensa kuolevan, ennen kuin hänet itse viedään orjana pois:


title: Troijan naiset

text: Maarit Kaimion mukaan tragedia muistuttaakin enemmän kärsimysoratoriota kuin varsinaista näytelmää, sillä siinä ei ole muuta juonta kuin tuoda esiin naisten kärsimys sodan seurauksena.


title: Troijan naiset

text: Jean-Paul Sartre kirjoitti näytelmästä oman version ("Les troyennes", 1965), joka on melko uskollinen alkutekstille. Siihen on lisätty verhottuja viittauksia eurooppalaiseen ja amerikkalaiseen imperialismiin Afrikassa ja Aasiassa sekä joitakin eksistentiaalisia teemoja. Myös israelilainen näytelmäkirjailija Hanoch Levin kirjoitti oman versionsa näytelmästä ("The Lost Women of Troy", 1984).


title: Troijan naiset

text: Kreikkalainen elokuvaohjaaja Michális Kakogiánnis käytti Euripideen näytelmää pohjana elokuvalleen "The Trojan Women" (1971). Siinä Hekabea näytteli Katharine Hepburn, Andromakhea Vanessa Redgrave, Talthybiosta Brian Blessed, Kassandraa Geneviève Bujold, Helenaa Irene Papas ja Menelaosta Patrick Magee.


title: Päätevahvistin

text: Tehovahvistin on vahvistin, joka kykenee syöttämään kuormaan tehoa muutamista wateista useisiin satoihin watteihin. Äänitekniikassa tehovahvistimia kutsutaan päätevahvistimiksi tai pääteasteiksi. Päätevahvistin esimerkiksi vahvistaa kotiteatterijärjestelmissä radiovastaanottimen tai CD-soittimen signaalin niin suureksi, että signaalin teho kykenee tuottamaan kaiuttimilla halutun äänenvoimakkuuden.


title: Päätevahvistin

text: Tehovahvistimet on toteutettu joko transistoreilla tai elektroniputkilla. Transistoritoteutus yleistyi 1960-luvulla ja nykyään elektroniputkilla toteutettuja tehovahvistimia esiintyy lähinnä audio- eli äänikäytössä hifi- ja instrumenttipäätevahvistimina.


title: Päätevahvistin

text: Päätevahvistin voi olla joko monofoninen tai stereofoninen. Monofoninen pääte syöttää tehoa yhteen kuormaan (kaiuttimeen) ja stereofoninen pääte kykenee syöttämään tehoa kahteen eri kuormaan (kaksi kaiutinta). Käytännössä stereopääte koostuu kahdesta monopäätteestä.


title: Päätevahvistin

text: Koska kuormalle syötettävät tehot ovat suuria, on tehovahvistimen hyötysuhde oleellinen ominaisuus energiatehokkuuden kannalta. Hyötysuhteen lisäksi merkittäviä tekijöitä vahvistimen sovelluksesta riippuen ovat paino, fyysinen koko, tehontuottokyky sekä lähtösignaalin särö.


title: Päätevahvistin

text: Tehovahvistimet voidaan jakaa eri luokkiin piirin toimintaperiaatteen ja lepovirran mukaan.Tarvittaessa suurta tehoa yhteen kanavaan, voidaan stereovahvistimen kahden kanavan vahvistimet sillata tai kytkeä sarjaan. Tällöin stereovahvistimesta tulee monovahvistin, joka kykenee tuottamaan yhden kanavan tehoa suuremman tehon kuormaan.


title: Päätevahvistin

text: Monissa stereopäätevahvistimissa eri kanavien vahvistimet voidaan kytkeä ns. siltakytkentään yhdeksi tehokkaaksi monofoniseksi vahvistimeksi. Kytkentä voidaan toteuttaa ohjaamalla kumpaakin kanavaa samalla monofonisella signaalilla ja kääntämällä toisen kanavan napaisuus. Siltakytkennässä vahvistimien maatasot on kytketty yhteen. Siltakytkennässä kuorma (kaiutin) kytketään vahvistimien lähtöjen väliin, jolloin kuormaan vaikuttava jännite on kaksinkertainen verrattuna yhden vahvistimen antamaan jännitteeseen.


title: Päätevahvistin

text: Siltakytkennästä saatava teho riippuu kuorman impedanssista ja vahvistimen virranantokyvystä. Oletetaan esimerkin vuoksi, että käytettävissä on stereovahvistin, joka antaa 2 x 100 W tehon 2 x 8 Ω kuormaan. Tällöin kumpikin vahvistin antaa nimellistehollaan (Ohmin lain mukaisesti) 28,3 V jännitteen omaan 8 Ω kaiuttimeensa ja kanavien yhteenlaskettu teho on 200 W. Jos vahvistimet sitä vastoin kytketään siltakytkentään, toinen kaiutin kytketään vahvistimen väliin ja toinen kaiutin jätetään pois käytöstä, kytkettyyn kaiuttimeen vaikuttaa 56,6 V jännite, eli kaksinkertainen jännite alkuperäiseen tilanteeseen verrattuna. Kaksinkertainen jännite aiheuttaa myös kaksinkertaisen virran ja koska teho on jännitteen ja virran tulo, tähän yhteen kaiuttimeen vaikuttaa nelinkertainen teho eli 400 W. Tämä sillä edellytyksellä, että vahvistin kykenee tuon kaksinkertaisen virran luovuttamaan ja kaiutin tämän tehon kestää. Esimerkkitapauksessa nämä ehdot toteutuvat, jos vahvistimelle luvattu pienin kaiuttimen impedanssi täydellä teholla on 4 Ω tai vähemmän ja kaiuttimen tehonkestoksi luvataan 400 W. Vahvistimen minimi-impedanssi on sillattaessa aina kaksinkertainen stereokytkentään verrattuna.


title: Päätevahvistin

text: Siltakytkentä on tavanomainen tapauksissa, joissa käyttöjännite on rajoitettu, kuten esimerkiksi autovahvistimissa. Normaalikytkennässä 12 V jännitteestä saadaan korkeintaan 4,24 V sinimuotoinen jännite, mikä antaa 4 Ω kuormaan vain 4,5 W tehon. Siltakytkennällä saadaan 18 W. Tätä suurempiin tehoihin autovahvistimessa pitää olla hakkurikytketty virtalähde.


title: Päätevahvistin

text: Harvinaisempi kytkentä mahdollistaa stereovahvistimen kytkennän kahdeksi sarjassa toimivaksi monovahvistimeksi. Myös tämä kytkentä mahdollistaa tehon kasvattamisen. Sarjakytkennässä 2 x 100 W stereopääte (2 x 8 ohmia) kykenee antamaan 400 W tehon yhteen 8 ohmin monokuormaan, jos vahvistimille luvattu minimi-impedanssi stereokäytössä on 4 Ω tai alle. Sarjaankytkentä eroaa siltakytkennästä siten, että toisen kanavan vaiheenkääntöä ei tarvita vaan vahvistimet kytketään kirjaimellisesti sarjaan. Tämä on mahdollista vain silloin, kun vahvistimet on galvaanisesti erotettu toisistaan niin, että niiden maat eivät ole yhteydessä.


title: Turvananojat (Aiskhylos)

text: Turvananojat (; ) on Aiskhyloksen kirjoittama antiikin kreikkalainen tragedia. Se kertoo siitä, kuinka Danaoksen tyttäret ovat turvananojina Argoksessa paossa Aigyptoksen poikia, jotka haluaisivat heidät väkisin puolisoikseen.


title: Turvananojat (Aiskhylos)

text: "Turvananojat" esitettiin ensimmäisen kerran joskus vuoden 468 eaa. jälkeen, mahdollisesti vuonna 463 eaa. Sitä pidettiin pitkään Aiskhyloksen varhaisimpana säilyneenä näytelmänä muun muassa siksi, että siinä kuoro toimii arkaaisesti näytelmän päähenkilönä. Myöhemmin näytelmän on kuitenkin osoitettu kuuluvan Aiskhyloksen myöhäisempien teosten joukkoon ja olevan varmuudella myöhempi kuin tämän kirjoittamat tragediat "Persialaiset" ja "Seitsemän Thebaa vastaan".


title: Turvananojat (Aiskhylos)

text: "Turvananojat" oli ensimmäinen osa Danaoksen tyttäristä kertovasta tetralogiasta, joka sisälsi tavan mukaan kolmen tragedian trilogian ja yhden satyyrinäytelmän. Muut näytelmät olivat "Egyptiläiset" ("Aigyptioi" tai "Thalamopoioi") ja "Danaoksen tyttäret" ("Danaides") sekä satyyrinäytelmä "Amymone". Aiskhylos ansaitsi näytelmillään voiton Dionysia-juhlien näytelmäkilpailussa; toisen palkinnon tuolloin sai Sofokles. Tetralogian muut osat eivät ole säilyneet nykyaikaan.


title: Turvananojat (Aiskhylos)

text: Näytelmän päähenkilöt, kuoron muodostavat Danaoksen viisikymmentä tytärtä, eivät suostu ottamaan serkkujaan, Aigyptoksen viittäkymmentä poikaa, puolisoikseen. Siksi he ovat Danaoksen kehotuksesta paenneet Egyptistä sukunsa kantaäidin Ion kotimaahan Argokseen. Näytelmän alussa kuoro kertaa Ion vaiheet kreikkalaisessa mytologiassa ja kuvaa näin, miksi joukko on päätynyt juuri tähän maahan.


title: Turvananojat (Aiskhylos)

text: Argoksessa danaidit kohtaavat maan kuninkaan Pelasgoksen. He pyytävät tältä turvaa turvananojien merkeillä varustettuna. Pelasgos joutuu vaikean valinnan eteen: Jos hän ei anna turvananojille turvapaikkaa, hän syyllistyy pyhäinhäväistykseen ja loukkaa jumalia. Toisaalta jos hän antaa turvapaikan, vaarana on sota Aigyptoksen poikia vastaan. Pelasgos kieltäytyy aluksi ja antaa asian Argoksen kansan päätettäväksi. Kansa myöntää turvapaikan. Danaos riemuitsee päätöksestä ja tyttäret ylistävät jumalia.


title: Turvananojat (Aiskhylos)

text: Saman tien egyptiläisten airut tulee vaatimaan tyttäriä mukaansa laivaan, jotta heidät palautettaisiin serkuilleen avioliittoa varten. Pelasgos saapuu, uhkaa airutta ja kehottaa danaideja pysymään Argoksen muurien suojassa. Tyttäret menevät suojaan, taistelu uhkaa. Toisaalta Danaoksen tyttärien palvelijattaret vihjaavat, että myös näiden on vielä joskus alistuttava avioliittoon, eivätkä he voi pysyä kokonaan naimattomina.


title: Turvananojat (Aiskhylos)

text: Trilogian muiden osien sisältö on rekonstruoitu seuraavalla tavalla: Argoslaiset ja egyptiläiset sotivat ja Pelasgos saa surmansa. Danaoksesta tulee Argoksen tyranni. Tyttäret pakotetaan naimisiin Aigyptoksen poikien kanssa, mutta Danaos neuvoo heitä surmaamaan miehensä hääyönä. Kaikki muut suorittavat teon, paitsi Hypermnestra, jonka puoliso Lynkeus pakenee. Danaos vangitsee Hypermnestran tai uhkaa surmata tämän tottelemattomuuden vuoksi. Lynkeus kuitenkin palaa ja surmaa Danaoksen, ja hänestä tulee Agroksen uusi kuningas Hypermnestra kuningattarenaan.


title: Turvananojat (Aiskhylos)

text: Tutkijat ovat erimielisiä trilogian lopusta, mutta on varmaa, että jumalatar Afrodite liittyy loppuratkaisuun jollakin tavalla. Tämä käy ilmi merkittävästä katkelmasta, joka on säilynyt "Danaoksen tyttäristä". Se on Afroditeen puhe, jossa tämä ylistää avioliittoa taivaan (sulhanen) ja maan (morsian) välillä. Tästä avioliitosta syntyy sade, joka ravitsee viljan, hedelmät ja karjan.


title: Turvananojat (Aiskhylos)

text: Eräs vaihtoehto on, että Lynkeus joutui päättämään, millä tavalla 49 murhaan syyllistynyttä danaidia tulisi rangaista. Tällöin Afrodite on voinut ilmestyä paikalle "deus ex machina" vapauttamaan tyttäret, koska he olivat vain totelleet isäänsä. Tämän jälkeen Afrodite on taivutellut tyttäret luopumaan avioliiton vastustamisesta. Trilogia olisi tällöin päättynyt siihen, että loput danaidit ovat menneet naimisiin 49 argoslaisen miehen kanssa.


title: Turvananojat (Aiskhylos)

text: Vaihtoehtoisesti Hypermnestra on saattanut joutua oikeuteen, koska ei ole totellut isäänsä. Tällöin Afrodite on saattanut puolustaa häntä samoin kuin Apollon on puolustanut Orestesta Aiskhyloksen "Oresteiassa".


title: Turvananojat (Aiskhylos)

text: Trilogiaa seurannut satyyrinäytelmä "Amymone" on esittänyt koomisessa sävyssä Poseidonin viettelemässä yhden danaideista.


title: Turvananojat (Aiskhylos)

text: George Thomson on tulkinnut trilogian niin, että se pyrkii oikeuttamaan ateenalaisen lain, jonka mukaan lesken tulee naida kuolleen miehensä veli tai serkku, jotta miehen omaisuus pysyisi suvussa, mikäli mies kuolee ilman perillistä. Tämän tulkinnan mukaan Danaoksen tyttärien pyrkimys välttää avioliitto serkkujensa kanssa ei olisi herättänyt ateenalaisessa yleisössä, joka on tottunut tällaiseen käytäntöön, samanlaista sympatiaa kuin se saattaa nykyaikana herättää. Thomsonin mukaan kyse olisi siis samanlaisesta tapauksesta kuin "Oresteiassa", jonka loppu pyrkii oikeuttamaan ateenalaisen käytännön siitä, että murhaoikeudenkäynnit käydään areiopagin oikeusistuimessa. Lisäksi samoin kuin "Oresteian" loppu esittää Areiopagin instituution perustamisen draamallisessa muodossa, danaideista kertova trilogia olisi esittänyt naisille varatun Thesmoforia-juhlan perustamisen; Herodotoksen mukaan danaidit toivat tämän juhlan Egyptistä Kreikkaan.


title: Turvananojat (Aiskhylos)

text: William Ridgeway sen sijaan on tulkinnut trilogian niin, että se pyrkii dramatisoimaan konfliktin äidin- ja isänpuoleisen perimysjärjestyksen välillä.


title: Turvananojat

text: Turvananojat on kahden antiikin kreikkalaisen tragedian nimi:


title: Nokia 7360

text: Nokia 7360 on Nokian vuonna 2005 julkaistu matkapuhelin. Se kuului Nokian art deco -henkistä 7200-sarjaa seuranneeseen "L’Amour"-kokoelmaan ja oli seuraaja Nokia 7260 -puhelimelle.


title: Príncipe (provinssi)

text: Príncipen provinssi on toinen São Tomé ja Príncipen saarivaltion kahdesta provinssista (myös nimellä ”alue”, ). Príncipen provinssi käsittää valtion toisen pääsaaren Príncipen sekä pienemmät Tinhosa Granden, Tinhosa Pequenan, Ilhéu Caroçon ja Ilhéu Bombomin saaret ympäröivältä merialueelta. Provinssi käsittää saman alueen kuin vuodesta 1995 autonomisena ollut Paguén piirikunta, joka on yksi São Tomé ja Príncipen seitsemästä piirikunnasta. Asukkaita provinssissa oli vuoden 2011 väestönlaskennassa 7 542, joista miehiä oli 3 892 ja naisia 3 650. Provinssin pääkaupunki on Santo António.


title: Príncipe (provinssi)

text: Oheisessa taulukossa esitetyt Príncipen provinssin väkiluvut pohjautuvat São Tomé ja Príncipen kansallisen tilastoinstituutin () tietoihin.


title: Esketamiini

text: Esketamiini on yleisanestesiassa käytettävä dissosiatiivinen lääkeaine. Sitä myydään kauppanimellä "Ketanest S". Esketamiini on NMDA-reseptoreiden antagonisti, ja se on ketamiinin S-enantiomeeri.


title: Esketamiini

text: Ketamiinia käytetään useammin, vaikka esketamiini on ketamiinia voimakkaampi.


title: Renegade (artisti)

text:
Renegade (oikealta nimeltään Karl René Malmström s. 19. toukokuuta 1961 Helsinki) on suomalainen reggae-artisti ja kasvatustieteen maisteri. Hän asuu Helsingin Lauttasaaressa.
Renegaden pääinstrumetti on rummut mutta hän on levyttänyt myös laulajana, toasterina ja sound systemin mikkimiehenä.


title: Renegade (artisti)

text:
Renegade aloitti rumpujen soittamisen Lauttasaaren Yhteiskoulun Big Bandissä ja koululaisorkestereissa. Vuonna -79 hän oli mukana perustamassa Suomen ensimmäisiin reggae-kokoonpanoihin kuuluvaa Soon Come -orkesteria. Soon Come ei julkaissut olemassaolonsa aikana levyä, vaikka kolmen singlen verran materiaalia saatiin master-nauhalle asti. Tämän jälkeen Renegade soitti RMY-yhtyeessä, joka julkaisi singlen Quartsikello/Sarjakuvasankari(JP-musiikki1980). 90-luvun alkupuolella Renegade soitti Levitators-yhtyeessä keikoilla perkussioita ja vuorotteli orkesterin vakiorumpalin Ossi "Pupa Massive" Helinin kanssa rumpusetin soittoa Helinin toustatessa.
Vuonna 1992 Renegade oli mukana perustamassa yhdessä Mike Thomasin ja Mohammed "Momo Cat" Quiatin kanssa Saganor-orkesteria, joka oli ensimmäinen kansainvälinen reggae-bändi Suomessa. Saganor ei julkaissut suosiostaan huolimatta levyä. 90-luvun lopulle osui myös lyhyt pyrähdys rumpalina dance-artisti Bu Bu Manin taustabändissä.


title: Renegade (artisti)

text: Vuonna 2007 Renegade liittyi rumpaliksi The Groundsound Bandiin, joka toimi sekä Momo Catin että James ”Plookie” Thomasin taustabändinä. Renegade on soittanut myös Don Jusa & Kapinaliitto -kokoonpanossa, sekä soittaa nykyisin Maria Aleksandra & Rootward Rockes -kokoonpanossa, että Negus Rocketeers -kokoonpanossa. Tämän lisäksi hän on toiminut sessiorumpalina Studio Redissä.


title: Renegade (artisti)

text: Renegade debytoi toasterina nimellä Sir Rappa Rene Levitators-yhtyeen rytmialbumilla Take A Ride, joka julkaistiin vuonna 1987. Seuraavat julkaisut olivat El Vital Soundin 7" singlellä jälleen yhteistyössä Levitatorsin ja sen laulajien Teacherin sekä Natty-J:n kanssa.


title: Renegade (artisti)

text:
Vuonna 2004 Renegade liittyi Suhinators-kokoonpanoon ja on mukana yhtyeen nimeä kantavalla Suhinators-esikoisalbumilla tällä kertaa laulajana kappaleellaan Vampire Style.
Renegade on esiintynyt myös Papa Jahmani’s Hi-Fi -sound systeemissä.


title: Renegade (artisti)

text: Renegade keikkailee laulajana Maria Aleksandran kanssa.


title: Renegade (artisti)

text: Jamaikan matkojensa yhteydessä Renegade on esiintynyt jamaikalaisyleisölle sekä rumpalina että toasterina.


title: Aiden Ashley

text: Aiden Ashley (s. 28. helmikuuta 1990) on yhdysvaltalainen pornonäyttelijä. Hän aloitti alalla marraskuussa 2009 esiintymällä Celeste Starin kanssa ja teki alkuun vain lesbopornoa. Heinäkuussa 2011 Ashley solmi kahden vuoden sopimuksen Axel Braun Productionsin kanssa ja siirtyi myös heteropornoon. Ashleyn ensimmäinen elokuva miehen kanssa oli "The Dark Knight XXX" -pornoparodia.


title: Meridionali Ro.37bis

text: Meridionali Ro.37bis on Italiassa suunniteltu sekä valmistettu sotilaslentokone. Kone oli kaksipaikkainen potkurikäyttöinen kaksitaso. Konetyyppi valmistui käyttöön ennen toista maailmansotaa.


title: Meridionali Ro.37bis

text: Konetyypin ensilento tapahtui 6. marraskuuta vuonna 1934, jolloin konetta pidettiin modernina. Sitä käytettiin ensisijaisesti tiedustelulentokoneena ja toissijaisesti hävittäjätehtävissä. Rynnäkköpommitus oli myös mahdollista, jolloin suurin pommikuorma oli 180 kg. Käytöstä poistaminen tapahtui ennen Italian antautumista 8. syyskuuta vuonna 1943 liittoutuneille. Italian ja Espanjan lisäksi konetta käyttivät ainakin Unkari ja jotkut Etelä- ja Väli-Amerikan maat.


title: Meridionali Ro.37bis

text: Kaksi eri moottorityyppiä oli käytössä: 700 hevosvoiman tehoinen Fiat A.30RA V-moottori, ja 560 hevosvoiman tehoinen (418 kW) Piaggio P.IX RC.40 -tähtimoottori. Lentokone kykeni 330 km/h huippunopeuteen, ja sen kantama oli 1 120 kilometriä.


title: Meridionali Ro.37bis

text: Konetyypin ampuma-aseistus käsitti kaksi 7,7 mm konekivääriä, jotka ampuivat suoraan eteenpäin. Taka-ampumossa oli yksi samaa kaliiperia oleva ase, joka ampui ylös liikuteltavana taaksepäin.


title: Rolisyklidiini

text: Rolisyklidiini (PCPy) on dissosiatiivinen anestesialääke jolla on sedatiivinen ja hallusinogeeninen vaikutus. Sillä on samankaltainen vaikutus fensyklidiinin kanssa, mutta se on hieman miedompi vaikutukseltaan ja sillä on vähemmän stimulantti vaikutus. Näiden sijaan sillä on sedatiivinen vaikutus jota on kuvailtu barbituraattien kaltaiseksi, mutta sillä on myös fensyklidiinin (PCP) kaltainen dissosiatiivinen, anesteettinen ja hallusinogeeninen vaikutus. Vaikka rolisyklidiini on PCP:n kaltainen, sitä ei ole koskaan käytetty laajalti väärin ja sen väärinkäytöstä on myös hyvin vähän tietoa.


title: Rolisyklidiini

text: Rolisyklidiinin kemiallinen kaava on CHN, CAS-numero 2201-39-0 ja moolimassa g/mol.


title: Kuolemanlaakso (yhtye)

text: Kuolemanlaakso on kuopiolainen vuonna 2010 perustettu death/doom metal -yhtye. Yhtyeen vokalisti Mikko Kotamäki on tullut tunnetuksi mm. Swallow the Sunin laulajana. Muutkin jäsenet ovat toimineet toisissa yhtyeissä, kuten Discard, Elenium, Verjnuarmu ja Chaosweaver.


title: Kuolemanlaakso (yhtye)

text: Yhtye on julkaissut kaksi studioalbumia, joista jälkimmäinen, "Tulijoutsen" julkaistiin helmikuussa 2014.


title: Etisyklidiini

text: Etisyklidiini (PCE, CI-400) on dissosiatiivinen anestesialääke. Sillä on samankaltainen vaikutus fensyklidiinin kanssa mutta PCE on hieman sitä vahvempi. PCE:n kehitti Parke-Davis 1970-luvulla anestesialääkkeeksi nimellä CI-400 mutta sen valmistusta ei jatkettu ketamiinin keksimisen jälkeen. Ketamiinilla on PCE:tä vähemmän epämiellyttäviä haittavaikutuksia.


title: Etisyklidiini

text: PCE on PCP:tä pahemman makuinen, ja sillä on taipumusta aiheuttaa pahoinvointia, tästä syystä sillä nukutetut potilaat eivät ole mielellään ottaneet vastaan PCE:llä tehtyä nukutusta.


title: Etisyklidiini

text: PCE:n samankaltaisuudesta PCP:hen johtuen, sitä on käytetty jonkin verran vääriin 1970 - 1980-luvuilla, ja nykyisin siitä tiedetään vain vähän.


title: Uljas uusi maailma (albumi)

text: Uljas uusi maailma on suomalaisen death/doom metal -yhtyeen Kuolemanlaakson ensimmäinen studioalbumi. Se julkaistiin 23. marraskuuta 2012 levymerkillä Svart Records.


title: Luettelo pikkuplaneetoista: 344001–345000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
344001:stä ja päättyen 345000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 345001–346000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
345001:stä ja päättyen 346000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 346001–347000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
346001:stä ja päättyen 347000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 347001–348000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
347001:stä ja päättyen 348000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 348001–349000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
348001:stä ja päättyen 349000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 349001–350000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
349001:stä ja päättyen 350000:een.
Kokonaisen luettelon löytää katsomalla Luettelo pikkuplaneetoista.


title: Dietisyklidiini

text: Dietisyklidiini ("PCDE", "dietyylifenyylisykloheksylamiini") on psykoatiivinen aine ja tutkimuskemikaali aryylisykloheksylamiiniryhmästä, ja se on sukua fensyklidiinille (PCP) ja etisyklidiinille (PCE). Dietisyklidiini toimii NMDA-reseptorin agonistina, mutta se on teholtaan mieto ja toimii etisyklidiinin aihiolääkkeenä.


title: Luettelo pikkuplaneetoista: 350 001–351 000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
350001:stä ja päättyen 351000:een.
Kokonaisen luettelon löytää katsomalla Luettelo pikkuplaneetoista.


title: Alaluulajan kirkko

text: Alaluulajan kirkko (myös Gammelstadin kirkko, ) on Gammelstadin kirkkokylässä Gammelstadissa sijaitseva keskiaikainen kirkkorakennus, 10 km Luulajasta koilliseen. Se on Luulajan hiippakuntaan kuluvan Alaluulajan seurakunnan () pääkirkko ja Norlannin suurin keskiaikainen kirkko. Kirkko rakennettiin 1400-luvulla ja se on osa Gammelstadin kirkkokylän maailmanperintökohdetta.


title: Alaluulajan kirkko

text: Kirkon vanhimmat osat ovat nykyinen, 1400-luvulla luonnonkivestä rakennettu keskiaikainen kirkko. Kirkkomaata ympäröi kivinen aita, jossa on kaksi keskiaikaista kulkuporttia. Kirkon välittömässä yhteydessä on myös kaksi 1700-luvulta peräisin olevaa rakennusta, pitäjäntalo ja pitäjänmakasiini. Kirkon viereen on rakennettu erikseen vuonna 1851 käyttöönotettu kellotorni. Kirkon yhteydessä on myös kirkkokylä, johon sisältyy 424 kirkkotupaa, joista valtaosa on peräisin 1800-luvulta. Gammelstadin kirkkokylä sai kokonaisuudessaan Unescon maailmanperintöstatuksen vuonna 1996.


title: Alaluulajan kirkko

text: Nykyinen Gammelstadin kirkonmäki () oli 1200-luvulla Luulajanjoen suulla sijaitseva pienehkö saari. Saarella oli kuitenkin sijaintinsa kannalta strateginen merkitys Suomesta ja Venäjältä sekä Tukholmasta rannikkoa pitkin ja sisämaasta jokea pitkin matkustaneiden kauppiaiden kohtaamispaikkana. Kirkko alkoi lähettää alueelle pappeja Pähkinäsaaren rauhan jälkeen ja Stenvaldin testamentin mukaan ensimmäinen jumalanpalvelus paikalla pidettiin vuonna 1339, jolloin sinne oli todennäköisesti jo rakennettu vaatimaton puinen kappeli.


title: Alaluulajan kirkko

text: Kivikirkon paikalla aluksi olleista puisista kirkkorakennuksista ei ole säilynyt juurikaan tietoa. Kirkon vieressä oleva pappila on ollut nykyisellä paikallaan 1370-luvulta lähtien. Kivikirkkoa alettiin rakentaa vuonna 1400. Kirkon vihki käyttöön 29. kesäkuuta 1492 arkkipiispa Jakob Ulfsson. Kyseinen päivä oli apostoli Pietarin päivä, joten kirkko pyhitettiin pyhälle Pietarille.


title: Alaluulajan kirkko

text: Vanhin kellotapuli kirkon viereen rakennettiin 1650-luvulla. Nykyistä kellotornia edeltänyt tapuli oli puinen 1740-luvulla rakennettu ja se on sijainnut kirkosta luoteeseen. Nykyinen kellotorni, joka sijaitsee välittömästi kirkon länsipuolella rakennettiin vuosina 1849-1852.


title: Alaluulajan kirkko

text:
Kirkon sisäseinät on kalkittu valkoisiksi. Kuorissa on 1500-luvun alkupuolelta peräisin olevia maalauksia, jotka on tehty luultavasti Albertus Pictorin koulussa tai työpajassa. Maalaukset oli peitetty kalkilla 1745-1909, minkä jälkeen ne entisöitiin. Vuosina 1969-71 tehtyjen korjaustöiden yhteydessä kirkon lattia päällystettiin harmailla kalkkikivilaatoilla.
Alttarikaappi valmistettiin Antwerpenissä noin 1520 ja sen runsaat puukaiverrukset kertovat Kristuksen kärsimyshistorian. Alttarikaappia pidetään eräänä Ruotsin hienoimmista lajissaan. Luulajan talonpojat maksoivat aikoinaan alttarikaapista 900 markkaa hopeassa. Kuorissa on myös myöhäiskeskiajalta peräisin olevia istuimia koristeellisine päätyineen. Marmorinen kastemalja ja riemukaaren alla oleva krusifiksi ovat peräisin myös myöhäiskeskiajalta. Keskikesällä laskeva aurinko valaisee krusifiksin. Puinen saarnastuoli on Nils Fluurin kädenjälkeä vuodelta 1712. Siihen liittyvät puuveistokset valmistuivat 1745 ja saivat jo tuolloin nykyiset värinsä. Nils Fluur on myös veistänyt kirkossa olevien muistotaulujen kehykset.


title: Alaluulajan kirkko

text: Kirkon uruissa on 55 äänikertaa ja 4200 urkupilliä. Pillien koko vaihtelee viidestä millimetristä kuuteen metriin saakka. Urut rakensi Grönlunds orgelbyggeri, Gammelstad AB ja ne otettiin käyttöön 1971.


title: Alaluulajan kirkko

text: Nykyinen kellotorni otettiin käyttöön 1852 ja se on muurattu luonnonkivestä ja tiilestä. Torni on rapattu ja sen yläosa on rakennettu puusta. Tornissa on peltikatto. Tornin suurin kello on metallia (), joka koostuu 80% kuparista ja 20% tinasta. Kello hankittiin 1554 ja se valettiin uudelleen kolmannen kerran 1747. Kello painaa 1 930 kg, se on 149 cm korkea ja sen halkaisija on 152 cm. Kellotornin pienempi kello on samaa materiaalia ja hankittu 1684. Se valettiin toisen kerran 1851. Pienempi kello painaa 1 680 kg, se on 135 cm korkea ja halkaisijaltaan 145 cm.


title: Pure Satanic Blasphemy

text: Pure Satanic Blasphemy on suomalaisen melodisen black metalin yhtyeen Funeris Nocturnumin ensimmäinen studioalbumi. Se on julkaistu vuonna 2000 levymerkillä Woodcut Records.


title: Numana

text: Numana on kunta Anconan maakunnassa Marchen hallintoalueella Keski-Italiassa Adrianmeren rannalla. Numanan satamasta pääsee reittiveneellä Portonovon lahdelle, mikä on suosittu vapaa-ajanviettopaikka.


title: Kapovan luolamaalaukset

text:
Kapovan luolamaalaukset (, baskiiriksi Shүlgәntash) sijaitsevat Uralvuoriston eteläosissa Šulgan-Tašin luonnonsuojelualueen pohjoisosissa. Luolasta on löytynyt kivikauteen ajoitettuja luolamaalauksia. Kuvien aiheina ovat muun muassa sarvikuono, hevonen ja mammutti. Luolamaalaukset on ajoitettu 18 000 vuotta vanhoiksi. Ne löydettiin vuonna 1954.
Luola kiemurtelee kalliossa 3 kilometriä ja muodostaa pääpiirteissään kolme kerrosta. Luolan pohja on 165 metrin syvyydessä. Luolastossa on maanalainen lampi ja joki, suuria saleja ja mutkaisia käytäviä. Luolan muodostanut joki on nimeltään Šulgan. Lammen halkaisija on vain 3 metriä, mutta se on 35 metriä syvä. Luolan suuaukon lähettyvillä on toinen luolamainen suuaukko nimeltään Mammuttiluola.


title: Kapovan luolamaalaukset

text:
Luolamaalaukset ovat paleoliittiselta kivikaudelta. Kuvatut eläimet kuolivat sukupuuttoon kauan sitten tai kehittyivät nykyisenlaisiksi. Asukkaiden katsotaan edustaneen Solutreen kulttuurin myöhäistä vaihetta ja keskeistä Madeleinen vaihetta.
Kuvat on enimmäkseen tehty sekoittamalla eläinrasvaan väriaineita ja maalaamalla niillä kuvat. Väriaineena on enimmäkseen okraa, mutta myös mustaa tai tummaa väriä on käytetty. Kuvat ovat vaarassa tuhoutua, koska seiniltä valuvassa vedessä on kalkkia mukanan ja se saostuu kuvien päälle. Näin onkin tuhoutunut lukuisia kuvia ennen niiden löytymistä. Myös vandalismi on tuhonnut joitakin kuvia. Turistit saavatkin nähdäkseen vain osan kuvista ja niiden kopioita esitellään näyttelyssä. Vuonna 2012 luola suljettiin yleisöltä valokuvaamisen ajaksi. Valokuvista on julkaistu virtuaaliluola, jolla voi tutustua luolaan ja kuviin tietokoneelta selaimelta käsin.


title: Johan Gabriel Geitlin

text: Johan Gabriel Geitlin (12. helmikuuta 1836 Helsinki – 18. heinäkuuta 1890 Kalvola ) oli suomalainen opettaja.


title: Johan Gabriel Geitlin

text: Geitlinin vanhemmat olivat professori Gabriel Geitlin ja Anna Lovisa Lagus. Hän pääsi ylioppilaaksi 1853 Porvoon lyseosta, valmistui filosofian kandidaatiksi ja maisteriksi 1857 sekä väitteli filosofian tohtoriksi 1860. Geitlin oli vuodesta 1868 Helsingin normaalikoulun latinan ja kreikan kielten lehtori, sen jälkeen Hämeenlinnassa suomalaisen normaalilyseon kielten yliopettaja ja rehtori 1874 alkaen. Hän palasi Helsinkiin samaan tehtävään 1887. Hän toimitti oppi- ja sanakirjoja. Hän oli valtiopäivämies.


title: Johan Gabriel Geitlin

text: Geitlin oli naimisissa vuodesta 1860 serkkunsa Selma Wilhelmina Tamelanderin kanssa.


title: Hävittäjälentolaivue 11

text: Hävittäjälentolaivue 11 (lyhenne "HävLLv 11") on Suomen ilmavoimiin kuuluva Lapin Lennoston alainen joukkoyksikkö, joka operoi mm. Hornet-hävittäjäkalustolla. Hävittäjälentolaivue 11 sijaitsee Rovaniemen Someronharjulla.


title: Hävittäjälentolaivue 11

text: Laivueen pääasiallisena tehtävänä rauhan aikana on valvoa F/A-18 Hornet -hävittäjien avulla vastuualueensa ilmatilaa sekä tarvittaessa estää ilmatilan luvaton käyttö. Muun muassa tätä tehtävää varten laivueen lentokalustoon kuuluu F-18 Hornet -hävittäjiä sekä lisäksi yhteyskoneita. Myös erilaisia erikoisajoneuvoja, kuten lennoston palokunnan pelastusajoneuvot ja polttoaineajoneuvot on laivueen käytössä.


title: Hävittäjälentolaivue 11

text: Hävittäjälentolaivue 11 on lennoston komentajan alainen joukkoyksikkö. Laivueen johdossa on laivueen komentaja.


title: Hävittäjälentolaivue 11

text: Hävittäjälentolaivue on yksi Suomen ilmavoimien viidestä lentävästä joukkoyksiköstä muiden lennostojen hävittäjälentolaivueiden ja Ilmasotakoulun Tukilentolaivueen rinnalla.


title: Hävittäjälentolaivue 11

text: Laivueen aikaisempaa kalustoa ovat olleet Draken- ja Mig 21 bis -hävittäjät. Drakenit olivat käytössä syksyyn 2000 asti.Laivueen komentajina ovat toimineet mm. seuraavat upseerit:


title: Hävittäjälentolaivue 11

text: Laivueen henkilökunta muodostuu eri henkilöstöryhmistä, mm.:Lisäksi laivueessa palvelee varusmiehiä apumekaanikkoina ja polttoainemiehinä.


title: Hävittäjälentolaivue 11

text: Silloinen Hämeen Lennosto hävittäjälentolaivueineen siirrettiin Luonetjärveltä Rovaniemelle 16.8.1973.


title: Hävittäjälentolaivue 11

text: Joukkoyksikön edeltäjä ja perinnejoukko-osasto on Lentorykmentti 4.


title: Hävittäjälentolaivue 11

text: Perinnepäiväänsä laivue viettää 10. lokakuuta. Perinteiden vaalimiseen osallistuvat myös maanpuolustusjärjestöt, kuten Lapin Lennoston kilta ja Porin Ilmasilta.


title: Hävittäjälentolaivue 11

text: Laivueen laivuetunnuksessa (mm. hihamerkissä) esiintyy visentti.


title: Hävittäjälentolaivue 11

text: Aikaisempi muoto laivueen lyhenteestä oli "HLeLv 11".


title: AV Formula

text: AV Formula on espanjalainen pikkuformulatalli. Tallin perusti espanjalainen autourheilija Adrián Vallés. Talli debytoi Formula Renault Alps sarjassa vuonna 2012. Vuonna 2013 talli kilpailee täyden kauden Formula Renault 3.5 ja Eurocup Formula Renault sarjoissa.


title: From the Aspect of Darkly Illuminated

text: From the Aspect of Darkly Illuminated on suomalaisen melodisen black metalin yhtyeen Funeris Nocturnumin toinen studioalbumi. Se on julkaistu vuonna 2001 levymerkillä Woodcut Records.


title: Kirkkotupa

text: Kirkkotupa tai kirkkoaitta () oli tilapäiseen asumiseen kirkkokäyntien, markkinoiden, käräjien ja veronkeräämisen yhteydessä tarkoitettu pieni rakennus. Sitä käytettiin alueilla, joilla pitkien matkojen päästä kirkolla asioineet ihmiset eivät ehtineet palata saman päivän aikana takaisin koteihinsa.


title: Kirkkotupa

text: Kirkkotupaperinnettä on esiintynyt erityisen runsaasti Ruotsissa sekä jonkin verran Suomessa ja pohjois-Norjassa. Ruotsissa kirkkotupia ja niistä muodostuneita merkittäviä kirkkokyliä oli erityisen runsaasti Västerbottenin ja Norrbottenin lääneissä, joissa käytännössä kaikissa pitäjissä on ollut tärkeä kirkkokylä kirkon yhteydessä.


title: Kirkkotupa

text: Kirkkokyläperinnettä tutkineen Ragnar Berglingin mukaan kirkkotupia ja niistä muodostuneita kyliä esiintyi Suomessa lähinnä ruotsinkielisellä Pohjanmaalla ja pohjoisimmassa Lapissa. Pohjanmaan kirkkokyläalueen eteläraja on välittömästi Vaasan alapuolella. Pohjois-Lapissa ja Norjassa kirkkotupia on ollut muun muassa Utsjoella, Inarissa, Sodankylässä, Koutokeinossa ja Kaarasjoella. Keuruun museon mukaan myös Keuruulla oli 1800-luvulla kymmeniä kirkkoaittoja, joissa matkalaiset yöpyivät niiden lattialle levitetyillä patjoilla ja kirkkoaittojen muodostamat kylät olivat tärkeitä sosiaaliselle elämälle. Kirkkoaitat tehtiin omistajatalojen mailla ja siirrettiin lasten rippikouluasunnoiksi. Keuruun kirkkoaittaperinne katosi laiva- ja junamatkailun yleistyttyä ja niistä on säilynyt vain yksi Keuruun kotiseutumuseon pihapiirissä. Keuruulla vaurailla kartanoilla oli jopa lämmitettäviä, useampihuoneisia "taloja" kirkon läheisyydessä, joita kutsuttiin kirkkotuviksi erotuksena vaatimattomammista kirkkoaitoista. Kirkkotupia Keuruulla on säästynyt yksi seurakuntavirastoa vastapäätä.


title: Kirkkotupa

text: Utsjoella kirkkotuvat olivat vanhoja, saamelaisten sukujen omistamia tupia, jotka ovat peräisin niin ikään 1800-luvun alkupuolelta. Utsjoen kirkkotuvat olivat käytössä vielä 1930-luvulla saakka. Niitä oli aikoinaan noin kaksikymmentä, mutta niitä siirreltiin ajan myötä myös toisaalle. Nykyisin Utsjoen kirkon läheisyydessä on paikalla 14 entisöityä ja sinne palautettua kirkkotupaa ja alue toimii ulkomuseona.


title: Wilhelm Gabriel Geitlin

text: Wilhelm Gabriel Geitlin (1838–1906 Helsinki) Hän oli senaatin finanssitoimituskunnan esittelijäsihteeri 1879–1891 ja Valtiokonttorin ylijohtaja 1891–1903. Hänelle myönnettiin arvonimi todellinen valtioneuvos.


title: Wilhelm Gabriel Geitlin

text: Hänen vanhempansa olivat professori Gabriel Geitlin ja Anna Lovisa Lagus. Puoliso vuodesta 1867 oli Jenny Nina Pacius.


title: Slough Jets

text: Slough Jets on jääkiekkojoukkue Sloughin kaupungista Kaakkois-Englannista Berkshiren kreivikunnasta. Joukkue on perustettu 1986 ja pelaa English Premier Ice Hockey Leaguessa.


title: Luulajanjoki

text: Luulajanjoki () on eräs Pohjois-Ruotsin suurimmista joista. Se saa alkunsa Norjasta kahtena latvahaarana, muun muassa Sulitelmasta ja virtaa 460 kilometriä kaakkoon Perämereen Luulajan kaupungin kohdalla. Se on Norrbottenin läänin toiseksi pisin joki Tornionjoen jälkeen, ja vain vähän Kainuunjokea pidempi. Virtaaman osalta se on Norrbottenin suurin. Joen valuma-alue on 25 240 km², josta 24 545,6 km² on Ruotsissa ja 694,9 km² Norjassa.


title: Luulajanjoki

text: Luulajanjoki on lukuisine koskineen tärkeä vesivoiman lähde ja sen arvioidut vesivoimavarat (3 340 MW) ovat Ruotsin suurimmat. Joelle onkin rakennettu useita vesivoimaloita, kuten Ruotsin suurin vesivoimalaitos, 977 MW:n tehoinen Porjus, Harsprånget-koskessa.


title: Luulajanjoki

text: Joki oli aikoinaan tärkeä puunuittoväylä, mutta uitot loppuivat 1980-luvun alkupuolella.


title: Göteborgin ruuhkamaksu

text: Göteborgin ruuhkamaksu () on ruuhkamaksujärjestelmä, joka otettiin käyttöön Ruotsin Göteborgissa 2. tammikuuta 2013. Ruuhkamaksualue kattaa kaupungin keskustan, Älvsborgin sillan ja E6-tien. Kaupunkiin saapuvien tai kaupungista lähtevien autoilijoiden on maksettava ajankohdasta riippuen 9, 16 tai 22 kruunua arkipäivisin kello 6.00–18.30. Heinäkuussa ruuhkamaksu ei ole voimassa. Hälytysajoneuvoilta maksua ei peritä.


title: Göteborgin ruuhkamaksu

text: Kaupunkiin saapuvien tai sieltä lähtevien autojen rekisterikilvet kuvataan tien yläpuolelle asetetuilla kameroilla noin 40 pisteessä. Lasku voidaan maksaa tietyissä kaupoissa ja internetissä tai se voidaan veloittaa suoraan tililtä. Tietullin maksamatta jättämisestä seuraa 500 kruunun eli noin 58 euron sakko.


title: Someroharju

text: Someroharju, joskus myös Someronharju, on Rovaniemellä sijaitseva taajama, jonka muodostaa keskeisesti Someroharjun varuskunta-alue. Alue sijaitsee noin viiden kilometrin päässä Rovaniemen keskustasta koilliseen. Someroharju sijoittuu napapiirin lähettyville.


title: Someroharju

text: Varuskunnan joukkoihin kuuluvat joko Someroharjulla tai Rovaniemen alueella sijaitsevat


title: Someroharju

text: Someroharjulla on toiminut oma päiväkoti, mutta se lakkautettiin vuonna 2011 lentomeluongelmien takia.


title: Someroharju

text: Someroharju kuului vuoden 2005 loppuun asti lakkautettuun Rovaniemen maalaiskuntaan.


title: Someroharju

text: Alueen pohjoispuolella sijaitsee saksalaisten sotilaiden hautausmaa.


title: Someroharju

text: Rovaniemen lentoasema sijaitsee Someroharjulla. Lentoasema on Joulupukin virallinen lentokenttä. Se on samalla yhteistoimintalentoasema lennoston kanssa.


title: Johannes Bureus

text: Johannes Thomae Agrivillensis Bureus (alk. Johan Bure, 15. tai 25. maaliskuuta 1568 Åkerby, Ruotsi – 22. lokakuuta 1652 Bondkyrka) oli ruotsalainen arkeologi, kielitieteilijä, mystikko ja runoilija. Hän oli Ruotsin ensimmäinen valtionarkeologi ("riksantikvarie") ja kansalliskirjaston johtaja ("riksbibliotekarie"). Hän oli myös ensimmäinen riimukirjoituksen dokumentoija. Häntä on kutsuttu ruotsin kieliopin isäksi.


title: Johannes Bureus

text: Johannes Bureus suunnitteli Helsingin ja Uudenmaan vaakunat vuonna 1599.


title: Sergei Artjuhin

text: Sergei Jevgenjevitš Artjuhin (, 1. marraskuuta 1976 Moskova, Venäjän SFNT, Neuvostoliitto – 12. syyskuuta 2012 Moskova) oli venäläis-valkovenäläinen kreikkalais-roomalaisen tyylin painija ja Euroopan mestari. Hän paini pääasiassa 120 kilogramman painoluokassa.


title: Sergei Artjuhin

text: Artjuhin saavutti Venäjän edustajana sotilaiden maailmanmestaruuden vuonna 2002 ja sotilaiden MM-pronssia vuonna 1997. Maailmancupissa hän sijoittui sarjassaan toiseksi vuonna 2001.


title: Sergei Artjuhin

text: Venäjän painin tason ollessa kova Artjuhinille myönnettiin Valko-Venäjän kansalaisuus vuonna 2005. Samana vuonna hän voitti valkovenäläisenä Euroopan mestaruuden ja MM-pronssia. Seuraavana vuonna Artjuhin voitti toisen MM-pronssimitalinsa. Vuonna 2008 Artjuhin osallistui Pekingin kesäolympialaisiin, joissa hän hävisi avausottelunsa lopulta olympiakultaa vieneelle Mijaín Lópezille ja keräilyottelunsa lopulta pronssia voittaneelle Juri Patrikejeville. Artjuhin sijoittui Pekingissä 11:nneksi ja lopetti kilpapainijanuransa vuonna 2009.


title: Sergei Artjuhin

text: Artjuhinilla oli Moskovassa 12. syyskuuta 2012 jääkiekkoharjoitukset, joiden jälkeen hän sai kuolemaan johtaneen sydäninfarktin. Hän oli kuollessaan 35-vuotias. Artjuhinin isä Jevgeni Artjuhin oli kreikkalais-roomalaisen painin maailmanmestari ja veli Jevgeni Artjuhin ammattilaisjääkiekkoilija.


title: Jevgeni Artjuhin

text: Jevgeni Artjuhin –nimisiä henkilöitä ovat:


title: Zassenhausin ryhmä

text: Matematiikassa Zassenhausin ryhmä on äärellisen joukon formula_1 sellainen permutaatioryhmä formula_2, että:


title: Zassenhausin ryhmä

text: Ryhmä on nimetty Hans Zassenhausin mukaan.


Valtioneuvoston turvallisuus- ja puolustuspoliittinen selonteko 2012 on eduskunnan puolustusvaliokunnan käsittelemä ja eduskunnan hyväksymä asiakirja, jolla ohjataan myös puolustusvoimien kehitystä vuosiksi 2012–2017. Selontekomenettelyssä selonteon laativat yhdessä puolustusministeriö ja ulkoasiainministeriö.


title: Valtioneuvoston turvallisuus- ja puolustuspoliittinen selonteko 2012

text: Selonteko käsittää laajasti myös siviilikriisinhallinnan, minkä vuoksi se on myös laajahkosti turvallisuuspoliittinen selonteko, vaikka tarkoitukseltaan se tähtää puolustusvoimien hankintojen, puolustusbudjettien ja puolustuspolitiikan hyväksyttämiseen budjettikautta pidemmälle aikavälille.


text: 20.12.2012 julkaistu selontekoasiakirja korvaa aikaisemmat, vuonna 2009, 2004 ja 1995 julkaistut selonteot.


title: Tukholman ruuhkamaksu

text: Tukholman ruuhkamaksu () on ruuhkamaksujärjestelmä, joka otettiin käyttöön Ruotsin Tukholmassa 1. elokuuta 2007. Ruuhka-aikoina käytössä oleva maksu koskee autoja, jotka tulevat tai lähtevät Tukholman keskikaupunkialueelta maanantaista perjantaihin kello 6.30 ja 18.29 välisenä aikana. Ruuhkaveroa ei kerätä pyhäpäivinä, aattopäivinä eikä heinäkuussa. Tietyt autot (mukaan luettuna ympäristöautot) ovat poikkeuksia.


title: Tukholman ruuhkamaksu

text: Tukholman seudun asukkaat hyväksyivät vuonna 2006 pidetyssä äänestyksessä ruuhkaverojen vakinaistamisen. Maksuja kokeiltiin samana vuonna ja tulokset ylittivät ennakko-odotukset: autoilu väheni ja ilman laatu parani kaupungin keskustassa.


title: Tukholman ruuhkamaksu

text: Vuoden 2015 alusta lähtien ruuhkamaksu peritään myös ulkomaille rekisteröidyistä ajoneuvoista. Aikaisemmin ne ovat olleet maksusta vapaat.


title: Tukholman ruuhkamaksu

text: Maksu tulee auton rekisteriin merkitylle omistajalle postitse.


title: Veropetos

text: Veropetoksesta voidaan tuomita tekijä, joka antamalla viranomaiselle verotusta varten väärän tiedon veron määräämiseen vaikuttavasta seikasta, salaamalla verotusta varten annetussa ilmoituksessa veron määräämiseen vaikuttavan seikan, veron välttämistarkoituksessa laiminlyömällä verotusta varten säädetyn velvollisuuden, jolla on merkitystä veron määräämiselle, tai muuten petollisesti aiheuttaa tai yrittää aiheuttaa veron määräämättä jättämisen, tai sen määräämisen liian alhaiseksi, tai veron aiheettoman palauttamisen.


title: Manuela Margarido

text: Maria Manuela Conceição Carvalho Margarido (s. 1925, Príncipe – k. 10. maaliskuuta 2007 Lissabon) oli sãotomépríncipeläinen runoilija. Margarido taisteli runoillaan São Tomé ja Príncipen itsenäisyyden puolesta. Hän käsitteli runoissaan São Tomé ja Príncipen kaakao- ja kahviplantaasien kurjia oloja ja Portugalin siirtomaahallinnon sortoa.


title: Manuela Margarido

text: Margarido opiskeli Pariisin yliopistossa sosiologiaa, etnologiaa, elokuvataidetta ja uskontotiedettä. Myöhemmin hän toimi São Tomé ja Príncipen suurlähettiläänä Brysselissä sekä erilaisissa kansainvälisissä järjestöissä. Margarido oli myös muun muassa Lissabonin yliopiston luonnontieteiden, teknologian ja yhteiskuntatieteiden keskuksen (, CICTSUL) "Atalaia"-nimisen aikakauslehden neuvottelukunnan jäsen. Lissabonissa asuessaan Margarido levitti tietoisuutta kotimaansa kulttuurista. Häntä pidetäänkin yhtenä São Tomé ja Príncipen merkittävimmistä runoilijoista Caetano da Costa Alegren, Alda Espírito Santon ja Francisco José Tenreiron ohella.


title: Manuela Margarido

text: Margarido syntyi roça Olímpia -nimisellä plantaasilla Príncipen saarella. Hän kuoli 82-vuotiaana São Francisco Xavierin sairaalassa Lissabonissa. Manuela Margarido oli naimisissa portugalilaisen kirjailijan ja kriitikon Alfredo Margaridon kanssa.


title: Jevgeni Artjuhin (painija)

text: Jevgeni T. Artjuhin (, 17. kesäkuuta 1949 Širjajevka, Tambovin alue, Venäjän SFNT – 2008) oli Neuvostoliittoa urheilu-urallaan edustanut kreikkalais-roomalaisen tyylin painija ja maailmanmestari. Hän paini pääasiassa yli 100 kilogramman painoluokassa.


title: Jevgeni Artjuhin (painija)

text: Artjuhin voitti painijanurallaan maailmanmestaruuden vuonna 1983, MM-pronssia vuonna 1981 ja neljä himmeämpää EM-mitalia. Hän oli menestyjäsuosikkeja Los Angelesin kesäolympialaisiin 1984, kunnes Neuvostoliitto päätti boikotoida kisoja.


title: Jevgeni Artjuhin (painija)

text: Artjuhin kuoli vuonna 2008. Hänen poikansa olivat myös huipputason urheilijoita: Sergei (1976–2012) oli kreikkalais-roomalaisen painin Euroopan mestari ja Jevgeni (s. 1983) ammattilaisjääkiekkoilija.


title: Hägnanin ulkoilmamuseo

text: Hägnanin ulkoilmamuseo () on Luulajan Gammelstadissa sijaitseva kulttuuri- ja luonnontieteellinen museo. Alueelle on tuotettu eri puolilta Norrbottenia peräisin olevia, 1700-1900 -lukujen kulttuurihistoriallisesti arvokkaita rakennuksia. Museoalue sijaitsee Unescon maailmanperintökohde Gammelstadin kirkkokylän välittömässä yhteydessä.


title: Hägnanin ulkoilmamuseo

text: Museon alueella olevia kulttuurihistoriallisesti arvokkaita rakennuksia ovat muun muassa 1700-luvulta peräisin oleva, Lillpiten kylästä Piitimestä tuotu Storgården, Sunderbynistä tuotu Peri-Hanschagården, Piitimen Norrfjärdenistä tuotu 1700-luvun sotilastorppa sekä Kainuusta tuotettu 1800-luvulla rakennettu ja 1940-luvun kauppapuotia autenttisesti dokumentoiva Lanthandeln-kaupparakennus. Kauppapuodissa on myös myynnissä vanhanaikaisia tavaroita sekä matkamuistoja vanhanajan tyyliin järjestettynä. Peri-Hanscha-kartanorakennus on suunnattu erityisesti lapsille, ja siellä on muun muassa puusepän paja sekä heinäsuova, johon lapset voivat hyppiä.


title: Hägnanin ulkoilmamuseo

text: Ulkoilmamuseo on ollut suosittu matkailukohde etenkin lapsiperheille. Alueelle on sijoitettu keskikesästä elokuuhun tavallisimpia ruotsalaisia kotieläimiä, kuten lehmiä, lampaita, vuohia, kanoja ja kaniineja. Alueella järjestetään erilaisia paikallisille ihmisille ja matkailijoille suunnattuja tapahtumia. Hägnanin juhannusjuhla on jokakesäinen tapahtuma, kuten myös viikkoa ennen juhannusta järjestettävä Gammelstadin pelimannitapahtuma, jossa esiintyy useita paikallisia ja vierailevia kansallispukuihin pukeutuneita kansanmuusikkoja. Joulukuussa alueella järjestetään joulumarkkinat. Kesäaikoina alueella on myös ajanmukaisiin asuihin pukeutuneita "piikoja" ja "renkejä", jotka esittelevät museovieraille Ruotsin rannikkoseudun ihmisten historiallista elämää.


title: Hägnanin ulkoilmamuseo

text: Ryhmät voivat tilata erikseen käsityöläisnäytöksiä ja muutakin historiallisesti sävytettyjä ohjelmapalveluita erillistä maksua vastaan. Museoalueen palveluihin kuuluu myös kahvila Kafé Fägnan. Alueelle on yleensä vapaa pääsy, paitsi juhannuksena ja erityistapahtumien yhteydessä. Museon alueelta lähtee myös ”Muinaisajalta nykyaikaan” -niminen vaellusreitti, joka kulkee Gammelstadin lahden luonnonsuojelualueen laitaa ja yhdistää kirkkokylän Luulajan teknilliseen yliopistoon. Noin kilometrin kävelymatkan päässä sijaitsee ns. Linnén lähde, joka yhdistetään usein Carl von Linnén kuvailemaan historialliseen vierailuun Gammelstadissa vuonna 1732.


title: Hägnanin ulkoilmamuseo

text: Hägnanin ulkoilmamuseo valittiin Ruotsin museoyhdistyksen jäseneksi vuonna 2011.


title: Norrbottenin museo

text: Norrbottenin museo () on Luulajan keskustassa Ruotsissa sijaitseva Norrbottenin lääninmuseo.


title: Norrbottenin museo

text: Museon tehtävänä on säilyttää ja välittää norlantilaista kulttuurihistoriaa ja saattaa se läänin asukkaiden ulottuville. Museo on yksi Ruotsin 24:stä lääninmuseosta. Sen toimialoja ovat arkeologia, arkistointi ja valokuvaus, rakennusten suojelu, kuva-arkistointi, dokumentointi, etnologia, taide, kulttuurimatkailu, kehittämisohjelmiin osallistuminen, kokoelmien rekisteröinti, kasvatus, kouluyhteistyö, sekä näyttelyiden järjestäminen. Museon toimialueena on koko lääni, joka käsittää neljäsosan Ruotsin pinta-alasta. Museon asiantuntijat toimivat siten laajalti koko alueella osallistuen kulttuuriympäristöjen hoitoon, kulttuurihankkeisiin, näyttelyihin, arkeologisiin tutkimuksiin ja pedagogiseen toimintaan. Museon kuva-arkistossa on yli 1,8 miljoonaa kuvaa, jotka ovat avoinna myös yleisölle. Museon kirjaston käyttöön tarvitaan erillinen sopimus.


title: Norrbottenin museo

text: Luulajan kaupungin keskustassa sijaitseva päämuseorakennus on otettu käyttöön vuonna 1936 ja sen arkkitehtuuri edustaa tyylillisesti yhdistelmää perinteisestä kartanoarkkitehtuurista ja 1930-luvun funktionalismista.


Speed Kills II – The Mayhem Continues... on vuonna 1986 ilmestynyt brittiläisen Music for Nations -levy-yhtiön julkaisema kokoelma-albumi.


title: Speed Kills II – The Mayhem Continues...

text: Se on järjestyksessään toinen yhtiön kuudesta vuosina 1985–1992 julkaisemasta Speed Kills -kokoelmasta. Levy ilmestyi Music for Nationsin speed- ja thrash metaliin erikoistuneella "Under One Flag" -levymerkillä.


text: Ensimmäiseen kokoelmaan verrattuna levy sisältää huomattavasti tuntemattomammiksi jääneiden yhtyeiden kappaleita. Suosituimmiksi levyllä esiintyvistä artisteista nousivat Helloween ja Anthrax.


title: The Hidden Wiki

text: The Hidden Wiki viittaa useisiin piilopalveluna Tor-verkossa toimiviin samankaltaisiin sivuihin, joihin on koottu linkkilistoja ja tietosanakirjamaisia artikkeleita wiki-muodossa. Suuri osa linkeistä johtaa erilaisille keskusteluforumeille, mutta osa linkeistä väittää johtavansa sivustoille joiden kautta voi ostaa huumeita, rahanpesua, räjähteitä, väärennettyjä passeja tai sivustoille joilta löytyy lapsipornoa. Valtaosa näistä on kuitenkin erilaisia huijaus- tai phishing-sivustoja.


title: The Hidden Wiki

text: Alkuperäinen sivusto suljettiin vuonna 2014 viranomaisten toimesta, nykyään samassa osoitteessa toimii toinen samanniminen sivusto.


title: The Hidden Wiki

text: Tor-piilopalveluna toimiva Hidden Wiki käyttää .onion-näennäisverkkotunnusta ja siihen pääsee vain Tor-verkon kautta. Sivulla on kokoelma linkkejä eri aiheista muihin piilopalveluihin joilla myydään huumeita ja muuta kiellettyä, kuten Silk Roadille.


title: The Hidden Wiki

text: Marraskuussa vuonna 2011 Anonymous-haktivistit aloittivat Operation Darknetiksi kutsutun operaation, jossa useiden Tor-verkossa piilopalveluina toimivien lapsipornosivujen toiminta keskeytettiin palvelunestohyökkäyksellä muun muassa monia lapsipornosivuja palvelimillaan pitävän hosting-palvelu Freedom Hostingia vastaan. Anonymouksen viestissä ryhmä kertoi löytäneensä linkin sivulle Hidden Wikistä, ja että sivustolla olisi yli 100 gigatavua lapsipornoa. Anonymouksen iskun jälkeen Hidden Wiki on ilmoittanut ettei julkaise lapsipornoa sisältävää sisältöä.


title: Oulunsalo (kaupunginosa)

text: Oulunsalo on Oulussa Oulunsalon suuralueella sijaitseva kaupunginosa. Se sijaitsee noin kymmenen kilometriä kaupungin keskustasta länteen. Kaupunginosa rajoittuu Kylänpuolen ja Salonpään kaupunginosiin sekä Kempeleen kunnanrajalle. Oulunsalo on asukasluvultaan Oulun kaupungin toiseksi suurin kaupunginosa 8592 asukkailla .


title: Oulunsalo (kaupunginosa)

text: Kaupunginosa on saanut nimensä vuoden 2012 loppuun asti toimineesta Oulunsalon kunnasta.


title: Oulunsalo (kaupunginosa)

text: Oulunsalossa risteävät seututiet 816 ja 815.


title: Oulunsalo (kaupunginosa)

text: Karhuoja sijaitsee noin kolme kilometriä Oulunsalon keskuksesta, länteen päin. Alue koostuu pääasiassa omakotitaloista, ja se on maatalousvaltainen.


title: Oulunsalo (kaupunginosa)

text: Vuoden 1982 Suviseurat järjestettiin Karhuojalla, 110 hehtaarin kokoisella alueella. Tapahtumaan osallistui 85 000 ihmistä.


title: Oulunsalo (kaupunginosa)

text: Kirkonseutu sijaitsee kaupunginosan keskuksen välittömässä läheisyydessä.


title: Oulunsalo (kaupunginosa)

text: Siellä sijaitsevat Oulunsalon kirkko, seurakuntatalo ja hautausmaa. Alueella olevat rakennukset koostuvat pääosin omakoti- ja rivitaloista.


title: Oulunsalo (kaupunginosa)

text: Kirkon ohi kulkee edelleen olemassa oleva "Kirkkotie", joka oli syksyyn 2012 asti virallisen kadunnimen ja osoitenimen asemassa. Vuoden 2013 alussa Oulun kaupungin kanssa tapahtuneen kuntaliitoksen takia, "Kirkkotie" nimettiin "Jääsköntieksi".


title: Oulunsalo (kaupunginosa)

text: Kouran asuinalue sijaitsee seututien 815 eli Lentokentäntien länsipuolella. Alueen nimi tulee siellä sijainneesta maatilasta. Maatilan lähistö oli vielä 1900-luvun alkupuolella vain peltolakeuksia ja metsiä. Nykyisin alue koostuu pääosin omakoti- ja rivitaloista.


title: Oulunsalo (kaupunginosa)

text: Alueella sijaitsee toukokuussa 2005 avattu Kauppakeskus Kapteeni.


title: Oulunsalo (kaupunginosa)

text: Lassilan asuinalue sijaitsee noin kahden kilometrin päästä Oulunsalon keskuksesta länteen päin. Alue rajoittuu Karhuojaan, Öörniin ja Kouraan.


title: Oulunsalo (kaupunginosa)

text: Pitkäkankaan asuinalue sijaitsee noin kahden kilometrin päästä Oulunsalon keskuksesta länteen päin. Asuinalue koostuu pääosin omakoti- ja rivitaloista. Alueella sijaitsevat muun muassa Pitkäkankaan koulu ja päiväkoti sekä Oulunsalon jäähalli.


title: Oulunsalo (kaupunginosa)

text: Päällystän asuinalue sijaitsee Oulunsalon keskuksen välittömässä läheisyydessä.


title: Oulunsalo (kaupunginosa)

text: Alue koostuu suurimmaksi osaksi omakoti- ja rivitaloista. Päällystän tiet on nimetty kasviaiheista. Alueen pohjoispuolella, seututien 815 ja Tietotien risteyksessä sijaitsee muutamia yrityksiä.


title: Oulunsalo (kaupunginosa)

text: Alue rajoittuu Lentokentäntiehen (seututie 815), Mökkiperään, Myllymetsään ja Kirkonseutuun.


title: Oulunsalo (kaupunginosa)

text: Vihiranta on Perämeren rannan lähettyvillä sijaitseva asuinalue. Alueen nimi tulee siellä sijaitsevasta matalikosta.


title: Oulunsalo (kaupunginosa)

text: Alue koostuu pääosin 2000-luvulla rakennetuista rivi- ja omakotitaloista. Asuinalue rajoittuu Kallenrantaan ja Kempeleen kunnanrajalle Vihiluotoon.


title: Oulunsalo (kaupunginosa)

text: Asuinalueen läheisyydessä sijaitsee myös seututeiden 815 ja 816 kiertoliittymä, jonka lähettyvillä on Shell-huoltoasema ja muutamia yrityksiä.


title: Oulunsalo (kaupunginosa)

text: Öörni (tunnetaan myös kirjoitusasussa Örni) on asuinalue seututien 815 eli Lentokentäntien länsipuolella. Alue rajoittuu Kouran ja Pellonpään asuinalueisiin.


title: Oulunsalo (kaupunginosa)

text: Alue on saanut nimensä siellä sijainneesta maatilasta, joka alun perin oli sotilastorppa.


title: Skuleskogenin kansallispuisto

text: Skuleskogenin kansallispuisto on Ruotsissa Kramforsin ja Örnsköldsvikin kuntien alueella sijaitseva kansallispuisto, joka kuuluu Höga kustenin alueeseen. Puisto on 3062 hehtaarin laajuinen. Se on perustettu vuonna 1984, mutta aluetta laajennettiin vuonna 2009. Jääkauden jälkeinen maan kohoaminen on muokannut maisemaa paljon.


title: Meri Genetz

text: Meri Genetz ( [jeːnets], 10. marraskuuta 1885 Hamina – 3. huhtikuuta 1943 Hamina) oli suomalainen taidemaalari. Hän maalasi etupäässä väritykseltään kiitettyjä maisemia ja asetelmia. Häntä onkin luonnehdittu koloristiksi ja luettu kuuluvaksi ns. jälkimarraskuulaisten etevimpiin maalareihin.


title: Meri Genetz

text: Genetz jäi pian traagisen kuolemansa jälkeen unohduksiin, mihin osasyynä on pidetty hänen taloudellista riippumattomuuttaan mesenaateista ja kilpailuista, eikä hänen tarvinnut myydä teoksiaan. Hänen teoksistaan suurin osa katosi hänen kuolemansa jälkeen tietymättömiin.


title: Meri Genetz

text:
Genetz suoritti pian koulun käytyään Taideyhdistyksen piirustuskoulussa piirustuksenopettajatutkinnon ja jatkoi 1902–1905 opintoja Albert Gebhardin ja Eero Järnefeltin yksityisoppilaana, sittemmin myös ulkomailla Pariisissa.
Ensimmäisen avioliiton Genetz solmi 1907 Georg Fredrik Ignatiuksen (1879-1953) kanssa, ja he asuivat vuosina 1912-1918 Pietarissa, jossa Ignatius työskenteli Oy Slovon toimitusjohtajana. Avioliitto päättyi 1921.Hän avioitui toiseen avioliittoon Carl Warghin kanssa, johon hän oli tutustunut Ranskassa. Hänen teoksiaan oli esillä vain kahdesti, ensimmäisen kerran kuolemaa seuranneena vuonna 1944 Galerie Hörhammerissa, sekä vuonna 1980 Taidesalongissa, ennen kuin vuonna 2009 Keski-Suomen Museo Jyväskylässä kokosi hänen teoksiaan sukulaisilta näyttelyyn sadan työn verran. Joitakin töitä ollut sittemmin esillä, muun muassa 2011 Retretin näyttelyssä ”Taiteilijapareja”


title: Meri Genetz

text: Genetzin teoksia on Valtion taidemuseon kokoelmissa..


title: PCPr

text: PCPr eli fensyklamiini on dissosiatiivinen anestesialääke, jolla on hallusinogeeninen ja sedatiivinen vaikutus. Sillä on suunnilleen samantehoinen vaikutus verrattuna fensyklidiiniin (PCP), ja se on hieman miedompi anesteettiselta vaikutukseltaan kuin etisyklidiini (PCE), sitä on kuitenkin myyty muuntohuumeena Saksassa ja joissakin muissa Euroopan maissa 1990-luvun loppupuolella.


title: PCPr

text: PCPr:stä on kehitetty useita muita muunnoksia, joissa sen n-propyyliryhmä on korvattu 2-metoksietyyli-, 2-etoksietyyli tai 3-metoksipropyyliryhmillä jolloin on muodostunut PCMEA, PCEEA ja PCMPA -nimisiä aineita.


title: Kuopion asevarikko

text: Kuopion Asevarikko (lyhenne "KuoAseV") on Kuopiossa ja Pielavedellä toiminut Suomen puolustusvoimien asevarikko. Varikon päätoimipiste sijaitsi Kuopion kaupungin keskustassa, kunnes siirtyi 1970-luvun alussa Suureen Neulamäkeen. Varikkoon kuului Kuopiossa myös Pienen Neulamäen varastoalue.


title: Kuopion asevarikko

text: Kuopion Asevarikon virallisena perustamispäivänä voidaan pitää 18. heinäkuuta 1918 senaatin sota-asiaintoimituskunnan julkaistua käskylehdellä kapteeni Sanfrid Mikanderin nimityksen Kuopion Sotavarikoksi nimetyn varikon vt. päälliköksi. Sota-asiaintoimituskunta ilmoitti 6. elokuuta käskylehdellä, että taisteluvälineosasto käyttää varikoilleen nimityksiä Asevarikko, Helsinki; Asevarikko, Viipuri ja Asevarikko, Kuopio.


title: Kuopion asevarikko

text: Jokaiseen asevarikkoon rakennettiin ase- ja korjauspaja saksalaisten sotilasasiantuntijoiden suunnitelmien mukaisesti. Vuoden 1919 alussa Kuopion Asevarikko käsitti ase-, ammus-, pioneeri- sekä kuormasto- ja valjasosaston. Taisteluvälineiden pääkorjauspaja määrättiin sijoitettavaksi Kuopion Asevarikon yhteyteen pääasiassa kuormaston, valjasten ja aseiden korjauksia varten. Syksyllä vuonna 1921 muuttuivat asevarikoiden nimet ase- ja ampumatarvikevarikoiksi, jolloin varikosta tuli "Ase- ja Ampumatarvikevarikko 3". Vuoden 1930 lopulla se sai jälleen uuden nimen "Asevarikko 3".


title: Kuopion asevarikko

text: Puolustusministeriö käynnisti tunnelivarastojen rakentamisen Suuren Neulamäen alueella tekemällä urakkasopimukset kesällä 1939. Talvisotaan perustettavat yhtymät tarvitsivat aseita ja joulukuussa vuonna 1939 volyyminä oli 1 500–2 000 kivääriä päivässä. Kaikkiaan talvisodan aikana kunnostettiin noin 75 000 kivääriä m/91 sekä 107 konekivääriä ja jonkin verran muita aseita. Talvisodan aikana varsinaisen asevarikon vahvuus nousi 500 henkeen, mutta kaikkiaan työntekijöitä oli noin 1 400 varikon yhteyteen perustetussa kenttävarikkokeskuksessa.


title: Kuopion asevarikko

text: Vuoden 1944 alussa Asevarikko 3 sai jälleen nimekseen Ase- ja ampumatarvikevarikko 3, mutta varikosta tuli jo vuonna 1945 "Keskusvarikko 6". Keskusvarikko 6:sta tuli Pääesikunnan taisteluvälinepäällikön alainen "Asevarikko 1".


title: Kuopion asevarikko

text: Vuosikymmenten ajan, viimeksi 1960-luvulla luolaston räjähteitä oli tapana hävittää upottamalla niitä paikalliseen Neulalahti-järveen. Räjähteitä raivattiin järvestä laajasti kesällä 2014 uuden asuntoalueen takia.


title: Kuopion asevarikko

text: Esikuntarakennus, autohalli, ruokala ja kasarmirakennus valmistuivat vuonna 1965. Korjaamoluolasto sekä puu- ja nahkatyöosastojen maanpäälliset rakennukset otettiin käyttöön vuonna 1970.


title: Kuopion asevarikko

text: Puolustusvoimissa siirryttiin uuteen johtamis- ja hallintojärjestelmään vuoden 1993 alussa ja samaan aikaan aloitti toimintansa Puolustusvoimien Materiaalilaitos, jonka osaksi varikko tuli.


title: Kuopion asevarikko

text: Valtioneuvoston vuoden 2001 turvallisuus- ja puolustuspoliittisen selonteon perusteella käynnistyi silloisen puolustusvoimien organisaation kehittämisen valmistelu, mikä johti muun muassa Iisalmen Asevarikon lakkauttamiseen vuoden 2003 alusta lukien. Ohenmäen alueesta luovuttiin ja Koivujärven varastoalue liitettiin Kuopion Asevarikkoon.


title: Kuopion asevarikko

text: Puolustusministeri päätti 12.5.2006, että Kuopion Asevarikko lakkautetaan itsenäisenä joukko-osastona 31.12.2007 lukien. Seuraavan vuoden alusta lukien se liitettiin Itä-Suomen Huoltorykmentin alaiseksi "Kuopion Varikoksi". Varikkoon liitettiin Ylämyllyn varastoalue, Hiienvaaran (ampuma-alue) ja Sotinpuron (ampuma-alue) jo aikaisemmin varikkoon kuuluneen Pielaveden Koivujärven varaston lisäksi.Päälliköistä Pääesikunnasta siirtynyt Matti Rautonen tuli merivoimista.


title: Kuopion asevarikko

text: Puolustusministerin päätöksellä maavoimien materiaalin kunnossapidon kehittämisvaihtoehdoksi valittiin strateginen kumppanuus. Päätöksen mukaisesti strategisen kumppanuuden valmistelutyötä jatkettiin tavoitteena siirtyä kumppanuuteen 1.1.2009 alkaen. Puolustusministeriö solmi strategista kumppanuutta koskevan aiesopimuksen Millog Oy:n kanssa.


title: Kuopion asevarikko

text: Kuopion Varikolta siirtyi Millog Oy:n palvelukseen 1.1.2009 lukien 54 henkilöä. Kunnossapidon tehtävistä siirtyivät jalkaväkiaseiden kunnossapitotyöt, kunnossapidon materiaalipalvelu, puu- ja varustehuoltotyöt sekä myymälätoiminta.


title: Kuopion asevarikko

text: Maavoimien materiaalilaitoksen uudelleenorganisoinnin myötä Kuopion Varikosta tuli 1.1.2009 lukien Itä-Suomen Huoltorykmentin Savo-Karjalan Varasto-osasto. Sittemmin maavoimien varastoinnin kehittämiseen liittyen puolustusministeri päätti varastoinnin lakkaamisesta Suuressa Neulamäessä Kuopiossa. Muutoksen johdosta Savo-Karjalan Varasto-osasto lakkautettiin ja sen osat yhdistettiin Itä-Suomen Huoltorykmentin Varasto-osastoon 1.1.2010 lukien.


title: Kuopion asevarikko

text: Kuopion Asevarikon kilta perustettiin 26.11.2008 vaalimaan varikon perinteitä. Killan tarkoituksena on edistää jäsentensä maanpuolustustahtoa ja yhteenkuuluvuutta sekä järjestää heille tätä päämäärää palvelevia harrastus- ja koulutusmahdollisuuksia.


title: Kuopion asevarikko

text: Varikon joukko-osastotunnus on yhtenevä Tervolan, Toivakan, Haapajärven ja Ähtärin varikkojen kanssa ja siinä on kaksi ristikkäin olevaa tykinputkea, joiden päällä tykkilavetin pyörä sekä niiden alla varikoille yhtenäinen V-kirjain.


title: Hilkka Honkakangas

text: Hilkka Kaarina Hiuru-Honkakangas, kirjailijanimi Hilkka Honkakangas (s. 22. elokuuta 1918 Orivesi) on suomalainen näytelmäkirjailija.


title: Metoksydiini

text: Metoksydiini (4-metoksifensyklidiini, 4-MeO-PCP) on dissosiatiivinen anestesialääke, jolla on hallusinogeeninen ja sedatiivinen vaikutus. Sen dissosiatiiviset vaikutukset muistuttavat ketamiinia.


title: Metoksydiini

text: Metoksydiinistä tunnetaan myös isomeeri 3-MeO-PCP, joka on noin 5 kertaa voimakkaampi suhteutettuna painoon kuin metoksydiini, ja se on suunnilleen yhtä voimakas kuin PCP. Metoksydiinin myyntiä on raportoitu Yhdistyneessä Kuningaskunnassa vuodesta 2008, jossa sitä on myyty tutkimuskemikaalina.


title: Fagerhult (yritys)

text: Fagerhult on ruotsalainen yritys, joka kehittää, valmistaa ja markkinoi valaisimia julkisiin tiloihin, kuten toimistoihin, kouluihin, teollisuudelle ja sairaaloille.


title: Fagerhult (yritys)

text: Fagerhult on osa Fagerhult-konsernia, jolla on toimintaa yli 15 maassa. AB Fagerhultin osake noteerataan Nasdaq OMX:n Pohjoismaisessa pörssissä Tukholmassa.


title: Fagerhult (yritys)

text: Pohjoismaissa Fagerhults Belysning on suurin valaistusalan yritys.


title: Jenny Lilja

text: Jenny Lilja (4. huhtikuuta 1925 Orivesi – maaliskuu 1998) oli suomalainen apulaisprofessori ja kirjallisuudentutkija.


title: Jenny Lilja

text: Jenny Lilja opiskeli muun muassa Sortavalan opettajaseminaarissa ja Jyväskylän yliopistossa. Hän väitteli tohtoriksi 1972 aiheenaan Uuno Kailaan lyriikka. Lilja toimi kansalaiskoulun opettajana, logonomina, äidinkielen opettajana, työväenopiston johtajana sekä kansanopiston ja kansankorkeakoulun opettajana Jyväskylässä, Hämeenlinnassa ja Lahdessa. Lilja oli Jyväskylän yliopiston kirjallisuuden yliassistenttina 1972–1982 ja kotimaisen kirjallisuuden apulaisprofessorina 1981–1988 eläkkeelle jäämiseensä saakka. Lahdessa ollessaan Lilja toimi myös kaupunginvaltuutettuna.


title: Jenny Lilja

text: Lilja tutki muun muassa Lauri Haarlan, Eeva-Liisa Mannerin ja Maria Jotunin näytelmiä ja runoutta sekä idealistista monismia suomalaisessa kirjallisuudessa.


title: 3-MeO-PCP

text: 3-metoksifensyklidiini on valkoinen, hygroskooppinen, vesiliukoinen ja huoneenlämmössä hienojakoinen kiteinen orgaaninen yhdiste jossa on kahdeksantoista hiiliatomia. Se on dissosiatiivinen anestesialääke jolla on hallusinogeeninen ja sedatiivinen vaikutus, ja sitä on myyty muuntohuumeena. Se sitoutuu NMDA -reseptoriin korkeammalla affiniteetilla kuin fensyklidiini, josta sen vaikutukset kuitenkin hivenen poikkeavat.


title: 3-MeO-PCP

text: Kemialliselta rakenteeltaan 3-metoksifensyklidiini kuuluu aryylisykloheksylamiinien ryhmään yhdessä fensyklamiinin, esketamiinin, metoksetamiinin, etketamiinin ja tiletamiinin kanssa. Vuonna 1924 löytyi PCC ja myöhemmin sotien jälkeen sen johdoksia PCE, tenosyklidiini sekä fensyklidiini josta on syntetisoitu myös sisarmolekyyli metoksydiini, joka sitoutuu NMDA -reseptoriin matalammalla affiniteetilla kuin 3-metoksifensyklidiini, ja on potentiaaliltaan ketamiinin luokkaa. Muita läheisiä molekyyleja ovat 3-Me-PCP, 3-MeO-PCE, 3-Meo-PCMo 3-HO-PCP sekä kolme pyrrolidiinianalogia 3-MeO-PCPy, 4-Meo-PCPy ja 3-Me-PCPy.


title: 3-MeO-PCP

text: 3-metoksifensyklidiini sitoutuu NMDAR K 20 nM affiniteetilla. SRI K 216 nM affiniteetilla. σR K 42 nM affiniteetilla. Se ei sitoudu σ -reseptoriin eikä μ-, δ-, tai κ -opioidireseptoreihin (K < 10 000 nM).


title: 3-MeO-PCP

text: Tavanomaisen fensyklidiini:n vaikutukset kuvaillaan tutkimuskirjallisuudessa seuraavasti. Keskushermostovaikutuksina aistien heikentymistä ja aistiassosiaatioratojen häiriintymistä, makuaisti häiriintyy vähiten (F44.6). Dissosiatiivisia kouristuksia (F44.5). Dissosiatiivisia sulkutiloja. Lukinkalvonalaista verenvuotoa (harvinainen, I60). Äkillistä näönmenetystä (hetkellistä sokeutta G45.3)


title: 3-MeO-PCP

text: Lihasjäykkyys yhdessä kiihtyneisyyden kanssa saattavat johtaa rabdomyolyysiin ja myoglobinuriseen munuaisvaurioon (harvinainen, vain 25 tuhannesta N19).


title: 3-MeO-PCP

text: Ekstrapyramidaalioireina lihasnykimistä (myoklonia G25.3) ja tanssitautia athetoosiksella (korea G25.4, R25.8). Dystonisina oireina vartalon kaartumista taaksepäin kaarelle selkälihasten voimakkaan supistustilan vuoksi (opistotonus R29.3) ja kiertokaulaa (torticollis M43.6) saattaa esiintyä.


title: 3-MeO-PCP

text: Kolinergiset vaikutukset sisältävät hikoilua, mustuaisen pistemäisyyttä, sileiden lihasten supistumista keuhkoputken ympärillä, syljeneritystä. Antikolinergisinä vaikutuksina voi esiintyä kuumetta, sydämen tiheälyöntisyyttä, mustuaisen laajentumista ja virtsaumpea.


title: 3-MeO-PCP

text: Keskushermostoa kiihdyttävät ja lamaavat, kolinergiset ja antikolinergiset sekä adrenergiset vaikutukset esiintyvät yleensä erilaisina yhdistelminä. Tavanomaisimmin fyysisiä oireita ovat dissosiatiivinen silmävärve ja kohonnut verenpaine. Hengitysmuutoksia voi myös esiintyä. Joillakuilla esiintyy silmävärvettä, ataksiaa, lihaskordinaation menetystä ja vitaaliparametrien epänormaaliutta ilman selkeitä viitteitä tajunnan muutoksiin.


title: 3-MeO-PCP

text: Mortaliteetti liittyy pääasiassa käyttäytymiseen. Kiputunnottomuus ja lihaskordinaation puute saattavat johtaa hukkumiseen tai vakavaan tapaturmaan. Ei tapaturmaisina kuolinsyinä sydänkohtaus epilepsiakohtauksen jälkeen, hengityslama ja kallonsisäinen verenvuoto.


title: 3-MeO-PCP

text: Viisivuotiailla ja nuoremmilla lapsosilla sairaanloista horrosta, vakavaa tajunnantilan muutosta, ataksiaa, silmävärvettä ja kaukaisuuteen tuijottelua. Myös apneaa, kouristuksia, opistotonusta, koreaa ja mioosista saattaa esiintyä. Muilla vanhemmilla lapsilla esiintyy oireina selittämätön sulkutila tai kooma, kouristelut, ataksia, silmävärve, omintakeinen käytös, kaukaisuuteen tuijottelu tai epätavanomaiset asennot.


title: 3-MeO-PCP

text: 3-MeO-PCP:n Ruotsissa sairaalahoitoa vaatineissa yliannostustapauksissa on esiintynyt kliinisinä sydänoireina:


title: 3-MeO-PCP

text: 1) Kohonnutta verenpainetta (hypertensio ≥ 140 mmHg).


title: 3-MeO-PCP

text: 2) Tiheälyöntisyyttä (takykardia ≥ 100/min).


title: 3-MeO-PCP

text: Muuntuneen tajunnantilan oireina:


title: 3-MeO-PCP

text: 1) sekavustilaa (konfuusiota; tajunnan häiriö, jolle on ominaista häiriintynyt orientaatio aikaan, paikkaan ja/tai henkilöön nähden R41.0).


title: 3-MeO-PCP

text: 2) Desorientaatiota (ajan ja paikan tajun hämärtymä, tietämättömyys ajankohdasta ja paikasta sekä omasta suhteesta ympäristön ihmisiin R41.0).


title: 3-MeO-PCP

text: 3) Dissosiaatiota (ei kykene tietoisuudessaan yhdistämään ajatuksiaan, tunteitaan, havaintojaan tai muistojaan mielekkääksi kokonaisuudeksi).


title: 3-MeO-PCP

text: 4) Ja joskus aistiharhaa (hallusinaatio).


title: Asashio-luokka

text: Asashio-luokka () oli keisarillisen Japanin laivaston hävittäjäluokka, johon kuului kymmenen alusta. Luokan alukset valmistettiin vuosina 1937–1939 ja ne olivat palveluksessa toisen maailmansodan aikana.


title: Johnny Gaudreau

text: John Michael Gaudreau (s. 13. elokuuta 1993 Carneys Point, New Jersey, Yhdysvallat) on yhdysvaltalainen jääkiekkoilija, pelipaikaltaan vasen laitahyökkääjä. Hän pelaa NHL-joukkue Calgary Flamesissa. Ennen NHL-uraansa Gaudreau pelasi muun muassa Hockey East -yliopistosarjassa, jossa hänet valittiin kertaalleen koko NCAA:n parhaaksi pelaajaksi. Hän edusti Yhdysvaltoja MM-kilpailuissa 2014.


title: Johnny Gaudreau

text: Gaudreau pelasi juniorina muun muassa Philadelphia Jr. Flyersissa, josta hän siirtyi kaudeksi 2009–2010 Team Comcast 18U:hun. Gaudreau oli joukkueen paras pistemies, maalintekijä ja syöttäjä tehopisteillä 29+29=58. Kaudeksi 2010–2011 hän siirtyi USHL-joukkue Dubuque Fighting Saintsiin, jonka paras pistemies ja maalintekijä Gaudreau oli pisteillä 36+36=72. Hän sijoittui koko liigan maalipörssissä toiseksi Indiana Icen Danill Tarasovin jälkeen ja pistepörssissä neljänneksi. Dubuque voitti kauden päätteeksi Clark Cupin ja Gaudreau valittiin USHL:n vuoden tulokkaaksi, toiseen tähdistökentälliseen ja tulokkaiden tähdistökentälliseen. Hän pelasi kauden aikana myös USHL:n tähdistöottelussa.


title: Johnny Gaudreau

text: Calgary Flames varasi Gaudreaun neljännellä kierroksella 104. pelaajana . Vuosina 2011–2014 hän pelasi Boston Collegen jääkiekkojoukkueessa. Ensimmäisellä yliopistokaudellaan 2011–2012 Gaudreau oli joukkueensa toiseksi paras pistemies Chris Kreiderin jälkeen tehopisteillä 21+23=44, joilla hän jakoi Hockey Eastin maalipörssin viidennen sijan ja sijoittui pistepörssissä kuudenneksi. Gaudreau valittiin sarjan tulokkaiden tähdistökentälliseen, ja hän sai lopputurnauksen arvokkaimmalla pelaajalle myönnettävän Bill Flynn Trophyn. Boston voitti sekä Hockey Eastin että koko NCAA:n mestaruuden. Kaudella 2012–2013 Gaudreau voitti Hockey Eastin pistepörssin ja sijoittui maalipörssissä toiseksi joukkuetoverinsa Steven Whitneyn jälkeen pisteillä 21+30=51. Hänet valittiin kauden päätteeksi sarjan vuoden pelaajaksi ja ensimmäiseen tähdistökentälliseen. Gaudreau oli ehdolla myös koko NCAA:n parhaalle pelaajalle myönnettävän Hobey Baker Awardin voittajaksi, mutta palkinnon voitti St. Cloud Staten Drew LeBlanc.


title: Johnny Gaudreau

text: Gaudreau voitti kaudella 2013–2014 Hockey Eastin ja koko NCAA:n piste-, maali- ja syöttöpörssin tehopisteillä 36+44=80. Bill Arnoldin ja Kevin Hayesin kanssa tehokkaan ketjun muodostaneen Gaudreaun pistemäärä oli suurin sitten kauden 2002–2003, jolloin Peter Sejna teki 82 tehopistettä. Hän teki vähintään yhden tehopisteen 31 peräkkäisessä ottelussa, jolla hän jakaa Hockey Eastin kaikkien aikojen ennätyksen Paul Kariyan kanssa. Gaudreau valittiin kauden päätteeksi Hockey Eastin ensimmäiseen tähdistökentälliseen, ja hän voitti Hobey Baker Awardin.


title: Johnny Gaudreau

text: Viimeisen yliopistokautensa 2013–2014 jälkeen Gaudreau teki huhtikuussa 2014 kaksivuotisen tulokassopimuksen Calgary Flamesin kanssa. Hän pelasi ensimmäisen NHL-ottelunsa runkosarjan viimeisellä kierroksella 13. huhtikuuta 2014 vieraissa Vancouver Canucksia vastaan. Gaudreau sai ottelussa jääaikaa 15.11 minuuttia, ja hän teki ensimmäisellä laukauksellaan NHL-uransa avausmaalin. Lokakuussa 2016 Gaudreau teki Calgaryn kanssa ison sopimuksen joka on 6 vuoden mittainen ja arvoltaan 40,5 miljoonaa dollaria.


title: Johnny Gaudreau

text: Gaudreau pelasi Yhdysvaltain maajoukkueessa alle 20-vuotiaiden MM-kilpailuissa vuonna 2013, jolloin Yhdysvallat voitti maailmanmestaruuden. Hän voitti turnauksen maalipörssin ja jakoi Yhdysvaltain sisäisen pistepörssin voiton Jacob Trouban ja J. T. Millerin kanssa. Gaudreau valittiin turnauksen tähdistökentälliseen ja joukkueensa top-3-pelaajaksi.


title: Johnny Gaudreau

text: Gaudreau on edustanut Yhdysvaltoja kerran World Cupissa ja kolmesti MM-kilpailuissa. Hänellä on MM-pronssia vuodelta 2018.


title: Johnny Gaudreau

text: Gaudreau on pelipaikaltaan vasen laitahyökkääjä. Hänen vahvuuksiinsa kuuluu hyökkäyspään pelaaminen, luistelu, kiekollinen peli ja luovuus. Gaudreaun heikkouksiin kuuluu pieni koko ja hänen tulisi olla myös hieman itsekkäämpi kiekon kanssa. Hän on hyvä luistelija.


title: Johnny Gaudreau

text: Gaudreaun pikkuveli Matthew pelaa Boston Collegen yliopistojoukkueessa.


title: John Gibson

text: John Gibson (s. 14. heinäkuuta 1993 Pittsburgh, Pennsylvania, Yhdysvallat) on yhdysvaltalainen jääkiekkomaalivahti, joka pelaa tällä hetkellä NHL-joukkue Anaheim Ducksissa.


title: John Gibson

text: Gibson on Anaheim Ducksin toisen kierroksen varaus vuodelta .


title: John Gibson

text: Ennen Gibson sijoitettiin Amerikassa pelaavien maalivahtien parhaaksi, ja Anaheim Ducks varasi hänet samana vuonna numerolla 39.


title: John Gibson

text: Gibson pelasi ensimmäisen NHL-ottelunsa 7. huhtikuuta 2014 Vancouver Canucksia vastaan. Ottelu päättyi Anaheimin 3-0 voittoon, ja Gibsonista tuli NHL-historian nuorin maalivahti, joka on pelannut nollapelin ensimmäisessä NHL-ottelussaan. Lopulta hän pelasi runkosarjassa yhteensä kolme ottelua. Gibson pelasi ensimmäisen NHL:n playoff-ottelunsa 10. toukokuuta 2014 Los Angeles Kingsia vastaan, jolloin Anaheim tasoitti ottelusarjan voitot 2–2:een ottamalla 0–2 vierasvoiton Kingsistä. Gibson pelasi siis myös ensimmäisessä playoff-ottelussaan nollapelin, minkä myötä hänestä tuli kaikkien aikojen nuorin maalivahti, joka on pelannut nollapelin ensimmäisessä NHL:n playoff-ottelussaan.


title: John Gibson

text: Huhtikuussa 2011 Gibson voitti Yhdysvaltain joukkueessa alle 18-vuotiaiden MM-kisoissa kultaa sekä parhaan maalivahdin palkinnon ja tammikuussa 2013 alle 20-vuotiaiden MM-kisoissa niin ikään kultaa sekä parhaan maalivahdin ja arvokkaimman pelaajan palkinnot.


title: SWP

text: Lyhenne SWP voi viitata seuraaviin:


title: Tiina Rosenberg

text: Tiina Maria Rosenberg (o.s. Pursiainen, 7. heinäkuuta 1958 Helsinki) on Suomessa kasvanut, mutta Ruotsissa elämäntyönsä tehnyt teatterin ja sukupuolentutkimuksen tutkija ja professori ja entinen Taideyliopiston rehtori. Rosenberg toimii teatteritieteen professorina Tukholman yliopistossa.


title: Tiina Rosenberg

text: 1970-luvun lopulla Rosenberg opiskeli Karl Marxin yliopistossa Itä-Saksassa. Sittemmin Rosenberg opiskeli teatteri-, elokuva- ja kirjallisuustieteitä Tukholman yliopistossa ja valmistui teatteritieteestä tohtoriksi vuonna 1993. Hän on toiminut teatteritieteen yliopistonlehtorina ja elokuvatieteen laitoksen johtajana Tukholman yliopistossa ja sukupuolentutkimuksen professorina Lundin yliopistossa ja Tukholman yliopistossa.


title: Tiina Rosenberg

text: Rosenberg oli 2000-luvun alussa ruotsalaisen Feministinen aloite -puolueen perustajia, mutta vetäytyi politiikasta vuonna 2005.


title: Tiina Rosenberg

text: Rosenberg valittiin vuonna 2012 Taideyliopiston ensimmäiseksi rehtoriksi; viisivuotinen kausi alkoi vuonna 2013.


title: Tiina Rosenberg

text: Rosenberg ilmoitti yllättäen jättävänsä tehtävänsä 1.6.2015. Yliopiston hallituksen mukaan päätös syntyi yhteisymmärryksessä hallituksen ja rehtorin välillä. Tätä ennen Rosenberg oli nimittänyt Sibelius-Akatemian kansanmusiikin professoriksi Kristiina Ilmosen akatemian aiemman rehtorin, dekaani Tuomas Auvisen esityksestä. Auvisen esitys ei noudattanut rekrytointitoimikunnan ja Sibelius-Akatemian akateemisen neuvoston esityksiä. Eduskunnan apulaisoikeusasiamies Jussi Pajuoja moitti Sibelius-Akatemian menettelyä lainvastaiseksi.


title: Tiina Rosenberg

text: Vuonna 2005 politiikan tutkija Johan Tralau syytti Rosenbergiä plagioinnista. Rosenberg kommentoi, että Tralau ei ole ilmeisesti lainkaan lukenut puheena olevaa kirjaa ja että se on Tralaulle vain sivuseikka hänen feminismin vastaisessa kampanjassaan. Professori emerita Ingeborg Nordin Hennel kommentoi, että Tralaun syytös on selvästi osa poliittista kampanjaa Rosenbergiä vastaan. Mediatutkija Katariina Kyrölä on liittänyt syytökset osaksi ajankohdan toimintaan, jossa monet, erityisesti oikeistolaiset tahot, vastustivat julkisuudessa äänekkäästi naisliikettä. Kyrölän mukaan Rosenbergin asema professorina kyseenalaistettiin, ja syytteiden esittäjänä toimi oikeistolainen aktiivi. Tukholman yliopisto ilmoitti, että Rosenbergilla ei ole ollut plagiointitarkoitusta, hän viittaa kirjan tekstissä käyttämiinsä lähteisiin eikä plagiointisyytöksille ole perusteita.


title: Swindon Wildcats

text: Swindon Wildcats on Lounais-Englantilainen jääkiekkojoukkue Swindonin kaupungista. Joukkue on perustettu vuonna 1986 ja se pelaa maan toiseksi korkeimmalla sarjatasolla English National Ice Hockey Leaguessa.


title: Organotelluuriyhdisteet

text: Organotelluuriyhdisteet ovat organometalliyhdisteitä, joissa on kovalenttinen sidos telluurin ja hiilen välillä.


title: Organotelluuriyhdisteet

text: Organotelluuriyhdisteet avat analogisia monien rikin orgaanisten yhdisteiden ja organoseleeniyhdisteiden kanssa. Merkittäviä organotelluuriyhdisteitä ovat tellurolit ja telluridit. Alifaattisten organotelluuriyhdisteiden lisäksi tunnetaan myös heterosyklisiä telluurin yhdisteitä. Organotelluuriyhdisteet ovat hyvin reaktiivisia ja reaktiivisempia kuin analogiset rikki- tai seleeniyhdisteet. Ne myös hapettuvat hyvin helposti ilman hapen vaikutuksesta jo huoneenlämpötilassa. Esimerkiksi orgaanisiin seleeniyhdisteisiin verrattuna organotelluuriyhdisteiden suurempi reaktiivisuus johtuu heikommasta sidoksesta telluurin ja hiilen välillä.


title: Organotelluuriyhdisteet

text: Telluroleja ja tellurideja voidaan valmistaa alkoholi- tai sulfidihyöryjen ja alumiinitelluridin välisellä reaktiolla. Tellurideja voidaan myös helposti valmistaa organolitumyhdisteen ja telluurin tai telluuritetrakloridin välisellä reaktiolla tai antamalla natriumtelluridin reagoida alkyylihalogenidien kanssa.


title: Organotelluuriyhdisteet

text: Organotelluuriyhdisteitä voidaan käyttää orgaanisessa synteesissä. Niitä voidaan hyödyntää muun muassa valmistamalla alkeeneja dibromialkaaneista stereospesifisesti, hapen poistoon epoksideista, jolloin muodostuu alkeeneja, selektiivisinä pelkistiminä ja katalyytteinä. Lisäksi organotelluuriyhdisteitä voidaan käyttää organolitiumyhdisteiden valmistukseen. Puolijohdeteollisuudessa helposti haihtuvia organotelluuriyhdisteitä voidaan käyttää kaasufaasiepitaksiassa puolijohteiden valmistamiseen.


title: Tsiprasidoni

text: Tsiprasidoni tai siprasidoni (myydään Suomessa nimellä Zeldox) on epätyypillinen eli toisen polven psykoosilääke, jota käytetään aikuisten skitsofrenian hoitoon sekä aikuisten ja 10-17 -vuotiaiden lasten ja nuorten kaksisuuntaisen mielialahäiriön keskivaikeita maanisia tai sekamuotoisia sairausjaksoja hoidettaessa.


title: Tsiprasidoni

text: Yleisiä sivuvaikutuksia (yhdellä 10−100 käyttäjästä) ovat heitehuimaus, epänormaalit liikkeet (pakkoliikkeet, lihaskankeus tai -jäykkyys, liikkeiden hitaus, vapina, yleinen heikkous ja väsyneisyys), uneliaisuus, levottomuus, päänsärky, ummetus, pahoinvointi, oksentaminen ja ruoansulatushäiriöt, kuiva suu, lisääntynyt syljeneritys ja näön hämärtyminen.